description: Ald-offisier fan justysje Oebele Brouwer wurdt de nije boargemaster fan Achtkarspelen, en dêr hat er nocht yn.

title: Wâldpyk-boargemaster Brouwer kin dalik wer op 'e fyts nei it wurk

maintext:
Brouwer is neffens de gemeente de ideale kandidaat foar it boargemasterskip yn Achtkarspelen. Lydeke Zandbergen, foarsitter fan de betrouwenskommisje, omskriuwt de kandidaat boargemaster mei de folgjende wurden: "De hear Brouwer is in belutsen persoanlikheid. Hy ken de Fryske Wâlden en hy ken de gemeente Achtkarspelen. Syn bern geane nei it Lauwers College en hy docht syn boadskippen yn Surhústerfean." Hy is in echte Wâldpyk, sa seit Zandbergen.
Gjin politike bining
Oebele Brouwer is in útsûndering dy't hieltyd faker foarkomt yn Nederlân: in boargemaster dy't net oan in politike partij ferbûn is. Brouwer sjocht dat sels as in foardiel. "In boargemaster moat boppe de partijen stean." It gebrek oan in politike karriêre sjocht er sels ek net as in drompel foar syn nije taak. "In boargemaster hat in rol op it mêd fan iepenbiere oarde en feiligens. Dêr haw ik leau ik wol wat ûnderfining mei as offisier."
Tusken de minsken
De kar om te sollisitearjen op de funksje kaam nei't Brouwer de profylskets lies, sa seit er sels: "Doe't ik dy seach, de skets fan de Ried en dy fan de ynwenners fan Achtkarspelen, doe tocht ik ja dit moat wêze. Se beskreaune in Fryske boargemaster mei bining, dy't tusken de minsken stiet." Brouwer en de betrouwenskommisje tinke dat de âld-justysjeman de persoan is dy't it bêste oan dizze easken foldocht.
Eastermar
Brouwer wennet no yn Eastermar yn de gemeente Tytsjerksteradiel, en sil dêr ek wenjen bliuwe. It is neffens de takomstige boargemaster tige tichtby Achtkarspelen, en Brouwer kin dalik wer op de fyts nei it wurk. "Ik sei krekt al, as Harkemase Boys in goal skoare dan kin ik it hast hearre."


description: Grietje van Buiten wurdt by Meriant de opfolger fan Hugo Broekman, dy't ûnder fjoer lei. Syn fuortgean hie lykwols neat mei de krityk te krijen.

title: Tsjongerskâns-bestjoerder wurdt nije direkteur Meriant

maintext:
By Tsjongerskâns sit Van Buiten yn it bestjoerlik- en managemintteam. Sy is dêr ek sektormanager. Van Buiten is ûnder oare ferantwurdlik foar geriatry, reumatology, kardiology, ynterne genêskunde en refalidaasjegenêskunde.
Se wie ek belutsen by it ekspertizesintrum foar medysk-spesjalistyske âldereinsoarch, dat it sikehûs tegearre mei Alliade/Meriant bout. Dêrby hat Van Buiten de ôfrûne jierren in soad gearwurke mei ûnder oare Broekman en oare minsken by Meriant en Alliade.
Foarige direkteur lei ûnder fjoer
Hugo Broekman giet by Meriant wei om bestjoerder te wurden by Frion, in soarchynstelling foar minsken mei in ferstanlike beheining, mei fjouwer lokaasjes yn Oerisel. De Meriant-direksje lei ûnder fjoer by it fakbûn FNV en in diel fan de wurknimmers op de lokaasje LindeStede. Sy sizze dat der in eangstkultuer hearsket. Broekman koe him net fine yn de krityk.
Dat er fuortgiet by Meriant hat ek neat mei dy krityk te krijen.

fasttext_language: fy


description: De Nederlânske fuotbalfroulju, mei Friezinnen Sherida Spitse en Loes Geurts, sitte takom jier op it wrâldkampioenskip fuotbal yn groep E.

title: WK-lotting: Oranjeliuwinnen by Kanada, Nij-Seelân en Kameroen


description: De bestjoerder fan de auto is ferwûne rekke. Hoe't hy of sy der krekt oan ta is, is net bekend. Troch it ûngelok wie de dyk ôfsletten.

title: UPDATE: Ungelok op A7 by Beetstersweach; dyk wer frijjûn

maintext:
De bestjoerder fan de auto is ferwûne rekke. Hoe't hy of sy der krekt oan ta is, is net bekend. De brânwacht is nei it plak fan it ûngelok ta.
Troch it ûngelok wie de dyk tusken De Tynje en Beetstersweach ôfsletten en stie der in file fan sa'n twa kilometer. Rykswettersteat advisearre it ferkear koarte tiid om om te riden. Yntusken is ien rydstripe wer iepen en kin it ferkear der wer del. Omride is ek net mear nedich.


title: Automobilist wykt út foar kat en bedarret yn wetter

maintext: In automobilist wykte sneon op de dyk by Tsjerkgeast út foar in kat, mar bedarre dêrby wol mei de auto yn it wetter. Ferskate dûkploegen, boaten en rêders fan de brânwacht waarden alarmearre.


description: Der binne genôch oanmeldingen yn de gemeente foar rap ynternet fia glêsfezel. Kabelnoord begjint mei de oanlis.

title: Eaststellingwerf fjirde Fryske gemeente mei glêsfezel yn it bûtengebiet

maintext:
Kabelnoord hat opdracht om yn it hiele Fryske bûtengebiet glêsfezel oan te lizzen. Dat betsjut konkreet alle gemeenten, útsein Skylge en Flylân. De provinsje Fryslân hat it Dokkumer bedriuw jild liend, om dat yn trije jier tiid foar elkoar te krijen. Yn it foarjier fan 2021 moatte alle 20.000 perselen yn it Fryske bûtengebiet berikt wêze.
Foar Kabelnoord betsjut dizze put in ferdûbeling fan it oantal klanten, fan 20.000 nei 40.000. Direkteur Niek Geelhoed seit dat Kabelnoord in regionaal bedriuw bliuwt.


description: De Sintrale As lûkt mear toeristen nei Dokkum, mar de grutte fraach is no: wêr moatte se sliepe?

title: Dokkum hat mear sliepplakken nedich

maintext:
Benammen yn Dokkum moat op koarte termyn mear en bettere sliepplakken komme, om foar te kommen dat toeristen Dokkum links lizze litte. Jan Michiel van der Gang is ûndernimmer en boppedat de grutte man achter de Admiraliteitsdagen. Hy is der fan oertsjûge dat de groei fan it tal toeristen struktureel is, ek no't Kulturele Haadstêd oer is.
Wurk oan de winkel
"Der is folop wurk oan de winkel om der foar te soargjen dat toeristen net allinnich winkelje en ite yn Dokkum, mar ek in nachtsje sliepen bliuwe", fynt Van der Gang.


description: De 22-jierrige fertochte soe fochten ha mei in persoan dy't op strjitte lei foar in hoarekagelegenheid oan it Ruterskertier.

title: Ljouwerter oanholden foar mishanneling yn útgeanssintrum

maintext:
De plysje hat freedtenacht een Ljouwerter oanholden yn it útgeanssintrum fan de stêd. De 22-jierrige man wurdt fertocht fan mishanneling.
Om kertier oer twaen hinne krige de plysje fan minsken te hearren dat der immen foar in hoarekagelegenheid oan it Ruterskertier lei. It die bliken dat dy belutsen wie by in fjochtpartij. Dizze persoan hat úteinlik oanjefte dien fan mishanneling. De plysje hat de 22-jierrige Ljouwerter ynsletten as fertochte fan de mishanneling. De saak wurd fierder ûndersocht.


description: Jan Ykema seit dat de dokter fan de KNSB, Rob Pluijmers, him begeliede woe by it brûken fan anaboale steroïden. Pluijmers sels ûntkent.

title: 'KNSB-dokter bea Ykema yn tachtiger jierren doping oan'

maintext: Ykema seit dat Pluijmers him begeliede woe by it brûken fan anaboale steroïden. Beide reedriders sizze dat se net op it oanbod fan de dokter yngean binne. Pluijmers sels ûntkent. De KNSB is skrokken en kart it ôf, mocht it ferhaal wier wêze.


description: Minsken dy't wurksum binne by oerheden, yn de rjochtspraak, of yn oare iepenbiere funksjes, soene it Frysk aktyf behearskje moatte.

title: Frysk prate moat by iepenbiere funksjes, seit Ried: "It is gjin Sinees"

maintext:
In aktive behearsking fan de taal moat neffens de Ried in funksje-eask wêze, foar minsken dy't yn it bestjoer, de rjochtspraak en oare iepenbiere tsjinsten wurkje. "Dat kinne je net fuortendaliks easkje, mar dat soe wol moatte by nije beneamingen. Sa muoilik hoecht it net te wêzen, it is gjin Sinees wat jo freegje fan de minsken. Sy moatte de taal dy troch 300.000 minsken sprutsen wurdt, behearskje. Dat fine wy net te fier gean."
Der komme mear petysjes binnen yn Den Haach. De Ried fan de Fryske Beweging sil harren eigen petysje net ferjitte, seit Bergsma. "It kin lang duorje mei dizze plannen, mar de Fryske Beweging is in libbene organisaasje mei in soad minsken dy't der wol wat foar dwaan wolle en wy sille wol yn de gaten hâlde wat der fan telâne komt."


description: Harns hat de priis krigen op de Tall Ships konferinsje yn Sevilla. Ut de Fryske haven wei sylden it ôfrûne jier 345 trainees mei.

title: Harns krijt priis foar grutste tal jonge dielnimmers by Tall Ships Races

maintext:
Harns wûn de priis ek yn 2014. Doe diene der 337 trainees mei. Harns set bewust yn op it mear belûken fan jongerein by de Tall Ships Races. Mei it programma Sail Inzicht berikte de Stichting Harlingen Sail mear as 1800 jongeren.
De gemeente Harns stelde him yn Sevilla kandidaat foar it organisearjen fan de Tall Ships yn 2022. As dat trochgiet, hopet de gemeente opnij in soad trainees meifarre te litten.


description: Op it sportpark AFC'34 wiene de Feansters fierstente sterk foar de gastfroulju; it waard 0-7 foar de besikers.

title: Doelpunterein foar froulju SC Hearrenfean tsjin VV Alkmaar

maintext:
Yn de tsiende minút sette Fenna Kalma de Feanfroulju op foarsprong. Fjouwer minuten letter wie it alwer 0-2. Quinty Sabajo makke mei in kreaze lob in doelpunt. Krekt foar it skoft foel de tredde goal foar SC Hearrenfean fan Tiny Hoekstra.
Ek nei it skoft bleaune de Friezen better. Hoekstra sette Hearrenfean yn de 58ste minút op leafst 0-4. Yn de slotfaze fan it duel makken Kalma, Hoekstra en nochris Hoekstra dien wurk. Foar SC Hearrenfean sit it fuotbal der foar dit jier op; pas op 1 febrewaris spilet de ploech wer, dan tsjin ADO Den Haag.


description: Der gebeure noch te folle ûngelokken mei snorfytsen. Dêrom moatte ek snorfytsers tenei in helm op. Dokters fan sikehûzen rûnom yn Nederlân komme mei dit bo

title: Sikehûsdokters wolle ek helmplicht foar snorfytsers

maintext:
Dy prate woansdei oer maatregelen om de ferkearsfeiligens te fergrutsjen. Bestjoerders fan gewoane brommers moatte sûnt 1975 in helm op ha en meie sûnt 1999 net langer op it fytspaad ride.
Sûnt dy tiid binne snorfytsen mei blauwe kentekens en in maksimumsnelheid fan 25 kilometer yn de oere hieltyd populêrder wurden. Dokters sjogge dat alle dagen werom yn it oantal ûngelokken mei snorfytsen.
Alle jierren falle tsientallen deaden en in soad ferwûnen. De ûngelokken liede boppedat faak ta slimme ferwûningen oan de harsens. De maksimumsnelheid fan 25 kilometer is dêrmei minder ûnskuldich as it liket, sa sizze de dokters.


description: It is al it tredde ferlies op rige foar de ploech fan de nije trainer Riko Kruit.

title: SCO ferliest fan thús fan Wageningen

maintext:
By it skoft wie it ferskil noch lyts: 11-12 foar de besikers. Dêrnei rûn Wageningen dus út.
It sealseizoen fan SCO begûn noch mei in oerwinning op Unitas/Perspectief, mar dêrnei hat de ploech fan de nije trainer Riko Kruit allinnich noch mar ferlern.


title: Tiisdei stabiliteitsproef by iishockeyhal op It Hearrenfean

maintext: In spesjalisearre bedriuw sil tiisdeitemiddei in stabiliteitsproef hâlde by de iishal fan It Hearrenfean. Dy hal is al twa wiken ticht, omdat de konstruksje net stevich genôch wêze soe. Troch mei in takel oan it gebou te lûken, wylst der nei de beweging fan it dak sjoen wurdt, sil yn de praktyk bepaald wurde hoe stevich oft de iishal noch is.


description: Ek mei it UMCG yn Grins en de Sionsberg yn Dokkum binne ôfspraken makke troch de soarchfersekerder.

title: De Friesland keapet by alle Fryske sikehuzen soarch yn

maintext:
Yn de kontrakten binne ôfspraken makke oer it ûnder kontrôle hâlden fan de soarchkosten en oer de finansjele romte dy't nedich is om ynfolling te jaan oan it konvenant Fries Zorglandschap. Dêryn wolle de fjouwer Fryske sikehuzen mear mei-inoar gearwurkje.
Soarch fergoede
Minsken mei in fersekering fan De Friesland kinne sadwaande by alle Fryske sikehuzen terjochte foar plande soarch. Dy soarch wurdt dan folslein fergoede troch de fersekerder. Ek minsken dy't de 'budzjetpoalis' hawwe, kinne oeral yn Fryslân terjochte.


description: Der is fan alles op technologysk mêd, mar ek workshops en saaklike kontakten opbouwe binne ûnderdiel fan de beurs.

title: Lânboubeurs is walhalla foar de boer

maintext:
"De beurs is kwa stands folslein útferkocht", fertelt de beursmanager. "It oanbod is wol breder, mar we ha net mear romte." Tema's op de beurs binne ûnder oare duorsumheid en de ferkeap fan twaddehâns apparatuer.
Foar elk wat wils
Foar de boer is it de kommende dagen in walhalla yn Ljouwert. Ien fan de hannelers is Rinze Broekens. "We steane mei apparaten foar akkerbou en feehâlderij. We ha fan alles wat, grutte trekkers, mar ek presyzjelânbou, mei fine technyk. Oan de iene kant is grutter ark nedich troch de skaalfergrutting, mar oan de oare kant sjochst ek mear masines dy't sels it wurk dwaan kinne, harsels oanstjoere. Masines dy't op termyn sels it wurk op it lân dogge. Fryslân is fansels in lânbouprovinsje by útstek. Der is hjir foar elk wat wils."


description: Yn de rjochting fan It Hearrenfean nei Grins ta stie it ferkear dêrom stil. Ek op de N31 stie in file.

title: Ferkearsgaos op A7 by Drachten nei ûngelok mei fjouwer auto's

maintext: Op de sneldyk A7 by Drachten is woansdei oan de ein fan de middei in grutte ferkearsgaos ûntstien. De oanlieding wie in ûngelok dêr't fjouwer auto's by belutsen wiene. Yn de rjochting fan It Hearrenfean nei Grins ta stie it ferkear dêrom stil. Yntusken is de dyk wer frijjûn.


description: Beide partijen binne fûl tsjin it plan en hawwe oare fraksjes frege om harren fersyk te stypjen.

title: GrienLinks en PvdA wolle sânwinning Iselmar op riedsaginda De Fryske Marren

maintext:
Minister Cora van Nieuwenhuizen makke ôfrûne wykein bekend dat sy gjin inkel beswier sjocht yn it plan foar it winnen fan sân sa'n fiif kilometer út de kust fan Gaasterlân. De sânwinning sil sa'n tritich jier duorje. It is no oan de gemeenteried om in beslút te nimmen.
Fûle tsjinstanners
Sawol GrienLinks as de PvdA binne fûl tsjin it plan foar sânwinning yn de Iselmar. "Na gesprekken met diverse omwonenden hebben wij te horen gekregen dat zij het liefst zo snel mogelijk horen dat het plan niet doorgaat", seit Wietze de Haan fan de PvdA. Ek Anne Merkuur fan GrienLinks sjocht neat yn it plan. "Wij zouden dit plan liever gisteren dan vandaag naar de prullenbak verwijzen."


description: De tsientallen skûtels stean de yntroduksje fan in rap 5G-netwurk yn it paad.

title: De grutte earen fan Boerum ferdwine nei it bûtenlân

maintext:
De tsientallen skûtels wêrmei satellytkommunikaasje ûnderskept wurdt foar de ynlochtingtsjinsten AIVD en MIVD, stean de yntroduksje fan in rap 5G-netwurk yn it paad. De skûtels wurkje op deselde 3,5 Herz-bân as it nije netwurk.
Dat 5G-netwurk is nedich foar it oanstjoeren fia ynternet fan selsridende auto's, robotten en apparaten yn hûs. Dit 5G-netwurk moat yn 2020 opstart wurde. It kabinet socht al langer nei in oplossing. TNO hat ûndersyk dien nei mooglike oplossingen. It is noch net bekend wannear't it park by Boerum ticht giet en wêr't de skûtels hinne ferhúzje.


description: Der wurdt al jierren praat oer nije lokaasjes. Dat is neffens D66 ûnakseptabel foar de doelgroep sels, mar ek foar de omwenners.

title: D66 Smellingerlân komt mei alternativen wenweinkamp: "Ried moat mei de billen bleat"

maintext:
Riedslid Roy Postma fan D66: "It giet no te folle oer 'not in my backyard' en te min oer alternative lokaasjes dy't in balâns biede tusken de winsk fan wenweinbewenners en omwenners." It riedslid wol dan ek dat dat der gau helderheid komt: "De tiid fan swiethâlde is no foarby."
De rie fan Smellingerlân hat de kwestje tiisdeitejûn op de wurklist.


description: Dat barde op de N353, de Aldeberkeapsterwei. In persoan is beknypt rekke en de brânwacht is oproppen.

title: UPDATE: Auto rydt tsjin beam op by Sânhuzen, ien ferwûne

maintext:
By it ûngelok rekke in persoan, mooglik de bestjoerder, beknypt en ferwûne. De auto is swier skansearre. Hoe't it ûngelok barre koe, is noch net dúdlik.
De brânwacht fan Noardwâlde, in ambulânse en ferskate plysjes binne oproppen. De N353 út de rjochting fan de Stellingewei is ôfsletten.


description: Wat der krekt oan de hal mankearret, wurdt tongersdeitejûn bekend makke op in parsekonferinsje.

title: IIshockeyhal op It Hearrenfean moat fuortendaliks ticht; klap foar UNIS Flyers

maintext:
Ferâldere hal oanpakke
De iishockeyhal is yn 2006 foar it lêst ferboud. By de renovaasje fan Thialf in pear jier lyn is de hal net meinommen. Der besteane al langer plannen om de ferâldere hal ek oan te pakken. Dy ferbouwing soe mooglik yn 2020 begjinne.
De iishockeyhal is eigendom fan de gemeente Hearrenfean. It ûnderhâld is yn hannen fan Thialf.


description: "Ik bliuw wol aktyf foar de klup, hear", seit Olijve, dy't acht jier foarsitter west hat. "Mar ik bin aanst 60 jier."

title: VV Bûtenpost-foarsitter Paul Olijve hâldt op: "It wurdt tiid foar ferjonging"

maintext:
Hichtepunt
It earste alvetal spilet dit seizoen foar it earst yn de Haadklasse. Wat dat oanbelanget hâldt Olijve op in hichtepunt op. "En de jeugd docht it ek bêst", seit er. "As ik no op social media sjoch, dêr wurdt Bûtenpost al in 'knuffelklup' neamd. It is sa moai om te sjen hoe't it libbet yn it hiele doarp en yn de regio."


description: Evert Boersma, better bekend as 'de Paus fan Ljouwert' hâldt op mei sjongen. Syn lêste optreden is yn de Primera yn Boalsert.

title: HEA! ofskiedskonsert fan de Paus fan Ljouwert

maintext: Evert Boersma fynt dat it moai west hat, en hâldt op mei sjongen en spyljen foar publyk. Boersma, better bekend as 'de Paus fan Ljouwert', trede geregeld op yn Boalsert, yn de Primera-winkel fan syn freon Niels Engelmoer. Dêrom is dat ek it plak dêr't 'de Paus' syn ôfskiedskonsert hâldt.


description: Kulturele ûndernimmers sjogge kânsen yn Fryslân: hjir ape se inoar net nei sa as yn Amsterdam.

title: Kultuersektor makket ynhelslach: "Fryslân is noch fris en orizjineel"

maintext:
"Maken maken maken"
Marleen Nagtegaal is skriuwster en wurket as literatuerprogrammeur foar it Explore the North. Se is oardel jier lyn fanút Grinslân nei Fryslân ferhuze. Se sjocht kânsen yn Fryslân, mar sjocht it ek as in missy om de kommende tiid troch te pakken. Neffens har is elkenien yn dit kulturele haadstêdjier wekker wurden, mar is der noch in soad wurk te fersetten. "Er is nog een groot gat na de opleiding. Je bent klaar en dan? Het is belangrijk om meters te maken."
Se fynt dat der yn Fryslân folle mear makke wurde moat. "De makers staan te springen, maar veel geld gaat naar instituten en het behoud van taal en cultuur in plaats van het ontwikkelen en het maken van nieuwe dingen."
Marleen is belutsen by festival Explore the North, dat dwaande is om ek in produksjehûs te wurden.


description: Yn 'e Sneker Sporthal wûn de thúsploech mei 3-1 yn sets fan de besikers út Amsterdam.

title: VC Snits troch oerwinning op tredde plak yn Earedifyzje

maintext:
De Snitser froulju wiene in stik better as de nûmer lêst fan de Earedifyzje. Nei in spannende twadde set makke Amsterdam der noch 1-1 fan, mar dat wie net genôch. VC Snits pakte de lêste twa sets mei in aardich ferskil. Troch de winst stiet de ploech fan trainer Paul Oosterhof op it stuit tredde yn de earedifyzje follybal.
Tsjin koprinner
Op sneon 12 jannewaris stiet de folgjende kompetysjewedstriid fan de Friezen op it programma. Yn it nije jier moatte de froulju op besite by koprinner Sliedrecht Sport.


description: Yn 1893 kamen 22 fiskers om it libben. Se wiene de see op gien, wylst de omstannichheden dat net talieten.

title: Wierum stiet stil by seeramp fan mear as hûndert jier lyn

maintext: It is 125 jier lyn dat op de Waadsee by Wierum 22 fiskers om it libben kamen. Ut earmoed wiene se de see opgien, wylst it waar hiel min wie. Dat waard se fataal. Ynwenners fan Wierum ha blommen lein ta neitins oan de slachtoffers.


description: Se begjinne in rjochtsaak tsjin lânbouminister Carola Schouten. Dêrfoar hat in oantal boeren in crowdfundingsaksje opset.

title: Bioboeren stappe nei rjochter fanwege fosfaatrjochten

maintext:
Ien fan de inisjatyfnimmers fan de crowdfundingsaksje is biologysk melkfeehâlder Roel Oostra. "We ha in oantal kearen nei Den Haag en Brussel west, mar dat hat net holpen", fertelt Oostra. "Dan moatte we dit no mar ris probearje." Neffens Oostra is it net earlik dat de biologyske boer en de gongbere boeren harren oan deselde fosfaatregeling hâlde moatte, wylst biologyske boeren mear as genôch lân hawwe om de dong fan it eigen fee kwyt te kinnen.
De bioboer kin der neffens Oostra neat oan dwaan dat der in oerskot oan fosfaat is yn Nederlân. "Mar de bioboer moat wol meibetelje oan it stelsel fan fosfaatrjochten. It is in bytsje as oft je op de sneldyk ride dêr't je 120 meie. Dêr krije auto's dy't 180 ride in boete, mar om't se dochs dwaande binne, krije de auto's dy't 100 ride ek in boete", leit Oostra út.
Advokaat betelje
De crowdfundingsaksje is krekt foar de krystdagen úteinset troch sa'n hûndert bioboeren út it hiele lân. It doel is om 60.000 euro op te heljen, sadat de advokaat betelle wurde kin. "We hawwe in goede advokaat oannaam, dy't spesjalisearre is op dit gebied. Hy hjit Martijn de Winter", fertelt Oostra. Der is yntusken mear as 1.600 euro ophelle. De aksje sil noch in oantal moannen rinne.


description: "Us pake sei dat de minsken doe folle minder hiene, mar al earder tefreden wiene as no."

title: Kollum: "Foarâlden"

maintext:
We rekken oan 'e praat oer myn, ek Bildtske, foarâlden. Myn oerpakes en beppes en de generaasje dêrfoar wiene boere-arbeiders by de rike heareboeren op It Bilt en stropers. Se fertsjinnen rûn de 22 sinten yn 'e oere en net alle boeren wiene like sosjaal. Us pake kin him noch heuge dat de arbeiders staakten, omdat se in pear sinten mear ha woene mar dat woene de boeren net jaan.
De wâldpiken woene wol wurkje foar dy 22 sinten en sadwaande draaide it regelmjittich út op in knokpartij tusken de kleikluten en wâldpiken. Dat koe ús pake as jonkje fanút de tún sjen en doe't er 14 jier wie, waard er slachtersfeint. Hy moast fan skoalle ôf om ek in gûne yn 'e wike te fertsjinjen, om sa de eintsjes oaninoar krije te kinnen.
Myn oerpake moast sneins ek wurkje. Hy mocht graach keatse, mar dat koe net omdat er noait frij hie. En it wurk dat guon beppes mei grutte húshâldings hiene, is ek net te ferlykjen mei dizze tiid. Us pake sei dat de minsken doe folle minder hiene, mar al earder tefreden wiene as no. Fan de heareboeren yn 'e pronk binne allinnich de pleatsen oerbleaun en de boer is sels arbeider wurden.
Op 'e weromreis nei hûs, tocht ik nei oer it petear. Hjoeddeis ride we yn trije oerkes nei Maastricht. Underweis komst ferskate tankstasjons en restaurants tsjin en oeral binne minsken dy't ite, drinke, belje, appe en fan it iene nei it oare plak jeie. En mei in broadsje carpaccio en in smoothie foar de snút is it yn in auto mei stoelferwaarming winters gâns better wêzen as yn in húske dat oan alle kanten siicht, mei njoggen bern en in lege beurs.
Doe't wy thúskamen ha ik efkes hearlik yn 't bad sitten. Doe betocht ik my dat de measten fan ús tsjinwurdich as heareboeren libje yn hieltyd gruttere huzen, mei dito kuolkasten en telefyzjes mar lytsere húshâldings. En dochs liket it betiden yndied wol dat 'tefredenheid' in útstjerrend wurd is. It giet sa min yn ús lân, dat we om krysttiid hinne wer doldryst troch de supermerken drave , de iene karre noch foller is as de oare en as de cranberrysaus op is, dan slaan we elkoar it leafst de harses yn.
Doe't ik 14 jier wie, wurke ik op itselde lân by deselde generaasje boeren dêr't myn pakes ek wurke ha. Ik fertsjinne doe seis gûne yn 'e oere en wykeins wie ik frij, sadat ik al keatse koe. Fierder liket myn libben yn neat op dat fan harren, útsein dat ik goed sjitte kin. Dat mei ik graach dwaan op 'e merke en ik sjit meastal alle hazzen om. Dat talint sit noch wol yn 'e genen.
Tolve kear sjitte foar fiif euro en net iens in echte hazze op 'e tafel; myn oerpakes en -beppes soene har grif omdraaie yn it grêf. Dochs bin ik wol gau tefreden, fyn 'k sels. Mar as ik sjoch dat immen de lêste cranberrysaus krijt, dan hat er in hiel grut probleem en is it mar te hoopjen dat ik de buks net yn 'e bûse ha."


description: De 2,11 meter lange basketballer kin spylje as center en power forward. It wurdt syn tredde perioade by de Ljouwerter basketbalklup.

title: Aris hellet âlde bekende Osaikhwuwuomwan werom nei Ljouwert

maintext:
Osaikhwuwuomwan moat by Aris Leonardo Eltink ferfange. De Braziliaanske Nederlanner gie fanwegen ûnwennigens werom nei Brazilië.
It wurdt foar de berne Noard-Brabanner syn tredde perioade by de Ljouwerter basketbalklup. Hy makke ûnder mear diel út fan it Aris dat yn it seizoen 2012-2013 de finale fan de play-offs om it lânskampioenskip helle.
De 28-jierige basketballer kin op tiisdeitejûn yn de achtste finale fan it bekertoernoai al syn debút meitsje. Aris spilet dan op it Kealledykje tsjin Zwolle.


description: De langebaanreedriders hienen dit wykein wrâldbekerwedstriden yn Poalen.

title: Reina Anema tsiende op 5 kilometer; Kleibeuker en Bergsma winne B-groep

maintext: Reina Anema fan De Gordyk is op de wrâldbeker yn it Poalske Tomaszów Mazowiecki tsiende wurden op de 5.000 meter. De 25-jierrige Anema sette in tiid del fan 7.27.17. De oerwinning yn Poalen gie nei Esmee Visser, de olympysk kampioene.


description: Twa fertochten negearren harren hoarekaferbod. Ek waarden plysjeminsken misledige en ûnder flibe.

title: Stappers oanhâlden yn binnenstêd Ljouwert

maintext:
In 19-jierrige Ljouwerter hie in hoarekaferbod foar de Doelesteech, mar negearre dat. Hy begûn de oanwêzige plysjes te misledigjen en ûnder te flybjen. De stapper krige in flybmasker op én ferlinging fan syn hoarekaferbod.
Ek in 19-jierrige ynwenster fan Ljouwert negearre har hoarekaferbod, en waard oanhâlden op it Ruterskertier. Boppedat joech se in falske namme troch oan de plysje.
Twa Ljouwerters fan 20 en 21 jier waarden oanhâlden foar mislediging fan plysjeminsken. Dat barde op it Ruterskertier en it Grut Schavernek.
Rinne oer plysjewein
Fierders krige in 40-jierrige Ljouwerter proses-ferbaal, om't er oer in plysje-auto hinne rûn dy't parkearre stie op it Wilhelminaplein. Neffens de plysje wie der gjin skea oan de auto te sjen.


description: Kamminga bleau Bianca Bakker fan Wynjewâld en Kelly Schouten op de baan foar. By de manlju waard Bob de Vries tredde.

title: Manon Kamminga wint achtste KPN Marathon Cup yn Breda

maintext: Yn de topdifyzje manlju wie der in poadiumplak foar Bob de Vries fan De Haule. De Vries moast Robert Post en Bart Swings foar him duldzjen en waard úteinlik tredde. Crispijn Ariëns fan Wolvegea einige krekt bûten it poadium op de fjirde posysje.


description: It projekt 'Stout Konijn' fan Stichting Great Wide Open Vlieland krijt it jild om in boartersplak te bouwen op Flylân.

title: Provinsje stipet 'Stout Konijn' op Flylân mei 27.000 euro

maintext:
It projekt is betocht as ûnderdiel fan it 10-jierrich jubileum fan it Flylanner festival Into the Great Wide Open en is in betankje oan it eilân foar de gastfrijens. Stout Konijn is in knyn dy't je hast noait sjogge, mar wol oeral keutels achterlit. It hiele projekt kostet byinoar 70.000 euro.
Gearwurking
It plan foar it boartersplak is makke yn gearwurking mei lokale belangstellenden en oare partijen, wêrûnder Staatsbosbeheer, Bredeschool de Jutter en boarterstúnferiening KDSO. De stichting hopet it boartersplak yn maaie 2019 te iepenjen. It 'Hol van Stout Konijn' soe dan feestlik iepene wurde kinne by it festival Here Comes The Summer.


description: De ried frege om better tafersjoch op ûnderwiis fan it Frysk, mar ek om in bettere sichtberheid fan de taal.

title: Twadde Keamer nimt petysje Ried fan Fryske Beweging yn ûntfangst

maintext:
'Plysje' op plysje-auto's
"De tekst 'plysje' op de politieauto's in Fryslân, daar is GroenLinks zeker niet op tegen", sei Isabelle Diks nei ôfrin. De politika sei ek dat se it 'mar nuver' fynt dat guon skoalbestjoeren yn Fryslân it Frysk gjin plak jouwe op it lesroaster, wylst it Frysk wol in ferplicht fak is. "Ik zou me goed kunnen voorstellen dat we daar een rondetafelconferentie over organiseren om vast te stellen wat precies het probleem is."
Geart Benedictus hold de Twadde Keamerleden foar dat 'in mearderheid fan de Friezen in analfabeet is in eigen taal'. "De nieuwe bestuursafspraak tussen Rijk en provincie lost dat probleem niet op."
Mei de provinsje hat ek it Ryk in soarchplicht as it giet om it ûnderwiis fan it Frysk, sei Benedictus yn de steatepassaazje fan it Twadde Keamergebou.


description: In soad minsken belutsen by de soarch ha krityk. Se ferwite it gemeentebestjoer fan Ljouwert gebrek oan fyzje.

title: Soad soargen oer takomst soarch yn Ljouwert

maintext:
Begjin desimber makke it kolleezje de plannen foar dy feroaring fan it saneamde sosjaal domein bekend. It moat derfoar soargje dat yn de takomst in soad jild besparre wurdt. Woansdei waard der yn de Ljouwerter gemeenteried oer praat. Soarchûndernimmers en oare partijen mochten har fyzje jaan op it plan fan it gemeentebestjoer. Fan de 19 ynsprekkers wie mar ien partij posityf.
Soarchalliânsje foar alle soarch
It gemeentebestjoer fan Ljouwert wol dat fan 2020 ôf in soarchalliânsje ferantwurdlik wurdt foar it útfieren fan de soarch. Dêr moat yn gearwurke wurde troch grutte oanbieders. Lytse soarchoanbieders ha it neisjen. Sy kin har oanbiede as soarte fan ûnderoannimmer. Mar op dy foarm is in soad krityk.
Yn in iepen brief oan it gemeentebestjoer nimme de soarchoanbieders fan no ôfstân fan dizze plannen. Se fine dat har kliïnten de dupe wurde. Ek smyt it folle mear administrative rompslomp op en it is mar de fraach oft it goedkeaper wurdt.


description: Provinsjaal ynvestearret Elkien 47 miljoen euro yn harren wenten. De korporaasje hat 20.000 wenningen.

title: Elkien stekt 14 miljoen yn duorsum hieren

maintext: Lanlik is der koartlyn, yn it ramt fan in nasjonaal klimaatakkoart, mear bekend wurden oer it duorsumer meitsjen fan hierwenten en it beteljen dêrfan. Dat betsjut lykwols noch net dat de wenten dy't Elkien takom jier oanpakt, gelyk ek neffens dy noarmen ynrjochte wurde.


description: Yn Limboarch waard it 63-60 foar Weert. Dy hienen yn de earste alve wedstriden noch mar ien kear wûn.

title: Blamaazje foar Aris tsjin hikkesluter by kompetysjedebút Williams

maintext:
Aris rûn al betiid efter de feiten oan. Nei it earste kwart hie Weert in foarsprong fan 21-13 te pakken. Mei in better twadde kwart kaam Aris wol wat werom. By it skoft wie it 31-29.
De Ljouwerters koene dêrnei it gatsje net hielendal ticht meitsje. Weert hie yn it tredde kwart sels in foarsprong fan trettjin punten. Yn de slotfaze fan it lêste kwart kaam Aris wol wer gau tichterby. De twa ploegen krigen in protte frije worpen. Beide misten dêr ek in protte fan, mar Aris (15 fan 23) wie krekt wat sekuerder as Weert (6 fan 11).
Dat wie lykwols net genôch om noch te winnen. Yn de lêste pear sekonden besochten Jonathan Williams, dy't syn kompetysjedebút makke, en David Michaels noch om in ferlinging út it fjoer te slepen, mar harren skotten fan efter de trijepuntsline giene mis.
Michaels topskoarer
David Michaels wie topskoarer by de Ljouwerters mei 21 punten, wêrûnder fjouwer trijepunters. Griffin Kinney hie 17 punten en 13 rebounds. By har ploechgenoaten lei de produksje kwa punten leech: gjinien mei mear as fiif punten.
Jonathan Williams hie in muoisume earste wedstriid: twa fan syn alve skotten fan it fjild wiene raak.


description: Sneon nimt de koöperaasje fan Folsgeare har earste dak yn gebrûk, mar maklik wie dat net.

title: "In enerzjykoöperaasje oprjochtsje is noch net sa maklik"

maintext:
Sa slagge it lange tiid net om genôch ynwenners safier te krijen om mei te dwaan, koene se net in geskikt dak fine en kaam der in soad papierwurk efterwei. It doel wie om it folsleine doarp enerzjyneutraal te meitsjen, mar dêrfoar is noch folle mear nedich. It earste dak hat goed 220 panielen en smyt genôch stroom op foar 20 persint fan it doarp. Der moatte dus nochris fjouwer fan sokke dakken by.
Syktocht nei in geskikt dak
"Dat earste dak fine wie net samar foarinoar. It dak moast sterk en grut genôch wêze foar safolle panielen en it mocht net te fier bûten de bebouwing stean omdat oars de kabel derhinne te djoer wurde soe", fertelt Bauke Posthuma fan de enerzjykoöperaasje. Hy is de inisjatyfnimmer fan it hiele plan. Syn eigen dak leit al fol mei panielen en der is ek in waarmtepomp. "Myn hûs is dêrmei hast enerzjyneutraal, mar dat wol ik eins foar it hiele doarp."
Posthuma gie mei oare frijwilligers op syk nei in geskikt dak. Dat wie yn it doarp sels úteinlik net te finen en dus lizze de panielen yn Aldegea op in pleats. "De kommende fyftjin jier moat dat foar ús enerzjy opsmite. Dêrnei binne de panielen ôfskreaun en mei de boer se sels brûke. Dat moat nochris tsien jier kinne."


description: Mei de oerwinning op Den Haag nimme de Drachtsters ôfstân fan de ûnderste regioanen. Avanti út Stiens ferlear wol.

title: Drachtster Boys pakt trije brûkbere punten

maintext:
Jessie Prijs sette Drachtster Boys al betiid op foarsprong, nei in ien-twa mei Aafke de Hoek. Prijs makke ek de 2-0, nei in pass fan Lisanne Kempe. En it wie noch net dien, want Prijs makke der ek noch 3-0 en 4-0 fan. Foar it skoft die Den Haag noch wol wat werom. Troch Priscilla de Vos waard it 4-1.
Yn de twadde helte kamen de Hagenezen noch wat tichterby, nei in treffer fan Lisanne Vermeulen. Utblinker Prijs fergrutte de marzje even letter wer nei trije goals. Mei in hurd skot makke se der 5-2 fan. Dat wie ek de einstân.


description: Ferskate gemeenten dogge mei oan it projekt 'Wa is de BOCK?'. BOCK stiet foar Bewust Oplettende Carbid-Knaller.

title: Fryske gemeenten komme mei kampanje foar feilich karbidsjitten

maintext:
De kampanje is oarspronklik in inisjatyf fan Brandwondencentrum Groningen, Brandweer Drenthe en Stichting Carbidschieten Drenthe. It wurdt stipe troch de Nederlandse Brandwonden Stichting, ferskate Fryske gemeenten en de Feilichheidsregio Fryslân.
Plattelânstradysje behâlde
Boargemaster Klaas Agricola fan Dantumadiel is ien fan de motoaren efter it inisjatyf. Neffens him is de aksje bedoeld om dizze plattelânstradysje te behâlden, troch it sjitten feiliger te meitsjen.
In fergunning wurdt allinnich ôfjûn foar plakken dêr't de oerlêst beheind is en foar groepen dy't har oan in tal spulregels hâlde wolle. Dy regels hawwe te krijen mei de lokaasje, it materiaal, de wize fan oanstekken en de beskikberens fan feilichheids- en EHBO-materiaal.


description: Se waard sneon ferkeazen ta listlûker fan har partij foar de Provinsjale Steateferkiezingen fan takom jier.

title: PvdA-listlûker Roskam: "Politisy meie wolris wat better lústerje nei de minsken"

maintext:
Boppedat tinkt Roskam dat se genôch ûnderfining opdien hat yn oar wurk. Se hat yn de sjoernalistyk wurke en as deifoarsitter. "Dêrfoar dûk ik yn allerhande dossiers dêr't se har ek yn de Steaten dwaande mei hâlde." En dus fynt se harsels beslist gjin amateur.
It fak past har wol, tinkt se: "Je moatte goed lústerje kinne. Ik tink dat politisy wol wat better lústerje meie nei de minsken. Fierder moatte je goed fragen stelle kinne, dêr bin ik ek al jierrenlang goed yn. En je moatte allegear ûnderwerpen je eigen meitsje: by in boer op it hiem stean, it ûnderwiis, de soarch."
Opkomme foar de minsken
Roskam wol mei har partij opkomme foar de minsken dy't it net meisitten hat. "We komme op foar minsken dy't wolris pech ha en foar minsken dy't graach dingen dwaan wolle. Yn dit jier ha we mei Kulturele Haadstêd in soad mooglik makke foar minsken dy't wat dwaan woene yn har doarp of wyk." Se heart net by de elite, fynt se. "Ik stean net foar in 'betutteljend' fingerke. Ik kin sá genietsje fan minsken dy't der wat fan meitsje wolle. Dêr rekkenje ik mysels ek ûnder."
Har partij hat it de ôfrûne ferkiezingen faak net goed dien. Yn Fryslân sit de partij dizze perioade foar it earst net yn it kolleezje fan Deputearre Steaten, mar yn de opposysje. Roskam wol mei har partij no wer gean foar in rol yn it bestjoer. "Yn ús programma stiet dat we minsken fierder bringe dy't wat wolle: boeren, ûndernimmers, minsken yn de wiken en doarpen. Dat moat mei banen."
Kultuer hat ynfloed op fêstigingsklimaat
Benaud dat banen út Fryslân ferdwine, is Roskam net. "Minsken witte Fryslân te finen. De kultuer hat in hiel grutte ynfloed op it fêstigingsklimaat. Minsken ha net mear it idee datst hjir neat kinst. In goed fêstigingsklimaat helpt hiel bot, mar ek dat we minsken helpe wolle. As je net de geskikte oplieding ha of as je thús sitte, dan moatte je holpen wurde. Dêr is myn partij foar. Der sitte genôch minsken thús dy't fan alles kinne. We freegje de minsken wat har talint is. Net oft se har sollisitaasjebrief wol ferstjoerd ha."
Hiel tefreden oer it hjoeddeistige kolleezje is Roskam net. "De minsken sizze ek: se ha op de winkel past. Net mear, net minder." De PvdA hat de ôfrûne jierren dus yn de opposysje sitten en dêryn wie de partij net altyd hiel sichtber. "Opposysje fiere is ek lestich as de koälysje net iepen stiet en net sa ûntfanklik is foar kommentaar of nije ideeën", seit Roskam.
Roskam giet foar tolve sitten
As de PvdA yn de kommende perioade wol yn it kolleezje komt, dan slút Roskam net út dat se deputearre wurdt. "Ik stean der iepen foar. Mar ik moat earst mar sjen hoe't ik it de kommende moannen doch." Roskam hopet op tolve sitten by de Steateferkiezingen. Har partij hat no sân. "Mar we moatte in goed kampanje fiere. As it giet om mienskip, wurk, natuer en as minsken wat wolle, dan binne wy har partij."
De Provinsjale Steateferkiezingen binne op woansdei 20 maart.


description: De gemeente Súdwest-Fryslân hat yn in pear wiken tiid tûzen oanfragen binnen krigen by it nije Duorsum Bouloket.

title: Al tûzen oanfragen by Duorsum Bouloket yn Súdwest-Fryslân

maintext:
Fia it Duorsum Bouloket fan de gemeente koene ynwenners offertes oanfreegje by lokale bedriuwen foar it isolearjen fan de wenning. De gemeente hat dêroer priisôfspraken makke mei dy ûndernimmers sadat der relatyf goedkeap isolearre wurde kin.
It tal oanfragen wie al gau sa heech dat der by de bedriuwen in wachtlist ûntstie en der sels minsken oannaam wurde moasten om de drokte oan te kinnen.
De gemeente sil nije wike besjen oft der noch in twadde ronde komt.


title: Restauraasje mûnen yn Peazens en Holwert set útein

maintext: Yn Noard-Fryslân begjint stifting de Fryske Mole dizze wike mei de restauraasje fan twa monumintale mûnen. It giet om De Hond yn Peazens en De Miedemûne yn Holwert. By it werstelwurk wurde ûnder mear de reiden kappen en dielen fan de fjilden op 'e nij dekt. Underdielen dy't oantaast binne troch betonrot en houtrot wurde ferfongen en wersteld.


description: Hy spilet al in tal moannen net mear yn it pompeblêdeshirt, mar dochs moast noch offisjeel ôfskie fan him naam wurde.

title: Feanfans nimme ôfskie fan cultheld Henk Veerman

maintext: Hoe faak hawwe de fans fan SC Hearrenfean wol net frege om 'alle ballen op Henkie' te spyljen. Henk Veerman, de hast twa meter lange spits út Volendam spilet al in skoftke net mear op It Hearrenfean, mar hy is yn syn tiid by de Feansters sa'n cultheld wurden dat in offisjeel ôfskie op syn plak wie. Foarôfgeand oan de wedstriid tsjin FC Utrecht wurdt Veerman dêrom snein yn it sintsje set.


description: De Ljouwerters sletten it earste kwart noch mei in foarsprong ôf, mar moasten dêrnei dochs belies jaan.

title: Aris útskeakele yn beker troch topfavoryt Zwolle

maintext:
Aris begûn goed oan de wedstriid. Nei in foarsprong fan Zwolle, fochten de Ljouwerters har werom yn de wedstriid. Doe't it earste kwart dien wie, stie der sels in foarsprong foar de Ljouwerters op it skoareboerd: 21-19.
Yn it twadde kwart koe Aris dat noch even folhâlde, mar yn de lêste pear minuten foar it skoft rûn Zwolle hurd út nei in foarsprong fan tsien punten.
Nei it skoft koe Aris net mear echt weromkomme yn de wedstriid. Yn it tredde kwart diene de Ljouwerters net bot ûnder foar Zwolle, mar spannend waard it ek net. Yn it begjin fan it fjirde kwart kaam Aris noch wol wat tichterby, mar nei in pear kear balferlies wiene alle kânsen op in stunt fersjoen.
Statistiken
Aris hold Zwolle ta in leech skotpersintaazje mei de trijepunters, mar fan tichteby wiene de besikers wol hiel sekuer: 75% fan de twapunters giene deryn. Benammen Nigel van Oostrum miste hast net. Aris skeat 52% fan binnen de trijepuntssirkel.
By Aris wie Nick Masterson goed foar 14 punten. Njonken him en Osaikhwuwuomwan sieten ek Griffin Kinney (12) en Deividas Kumelis (10) yn de dûbelde sifers. Michaels stie yn hast alle statistikekategoryen: 8 punten, 5 rebounds, 3 assists, 3 steals, mar ek 6 kear balferlies.


title: Oarlochsmonumint De Jouwer by deadebetinking wer te berikken

maintext: De stichting hat dêroer om tafel sitten mei de gemeente De Fryske Marren. Der is ôfpraat dat der in parkearferbod komt en dat de merk rekken hâldt mei wêr't de kreammen krekt komme te stean. Sa is it monumint by de kommende betinking goed te berikken.


description: De 100-jierrige muzykferiening Concordia út Aldeboarn krige sneontejûn in keninklike earepinning útrikt. Dat wie op it jierlikse desimberkonsert fan de fer

title: Keninklike earepinning foar Concordia Aldeboarn

maintext:
De keninklike earepinning is in eareteken dat ferliend wurde kin oan ferieningen of ynstellingen. It jout oan dat de kening respekt en wurdearring hat foar in feriening sa as Concordia yn Aldeboarn.
It wie foar de feriening in bysûnder momint om de earepinning yn ûntfangst te nimmen.


description: Minsken dy't dêr reedride - faak it earste natueriisplak dêr't soks kin - hiene dêrom frege. Sa kinne se makliker de redens ûnderbine.

title: It giet oan: reedrydbankjes yn de Ryptsjerksterpolder

maintext:
De banken binne mobyl, sadat se bûten it reedrydseizoen wer fuortkinne en earne bewarre wurde kinne. It stean litten fan de bankjes is gjin opsje, want dat soe foar betizing soargje. It gebiet is nammentlik allinnich tagonklik foar publyk yn it reedrydseizoen.
Njonken de bankjes sil It Fryske Gea ek spandoeken ophingje as der langere tiid iis leit. Sa wolle se de riders wolkom hjitte. De tagong fan de Ypey-polder is boppedat opknapt, mei in nije tagongsdaam mei in klapstek.


description: It grûnwetterpeil is noch hieltyd te leech. Wetterskip Fryslân wol dêrom wêr't it kin it peil yn de polders ferheegje.

title: Noch hieltyd te drûch: Wetterskip ferheget peil

maintext:
Drûchte noch lang net foarby
It probleem mei de drûchte is noch lang net foarby. Benammen yn de sân- en klaaigebieten yn Fryslân stiet it grûnwetter noch fiersten te leech. Op guon plakken moat oardel meter djip groeven wurde om by it wetter te kommen. Gewoanwei yn dizze tiid stiet it folle tichter ûnder it grûnoerflak.
It deistich bestjoer fan Wetterskip Fryslân moat dan ek in opfallend beslút nimme, seit Jan van Weperen: "Ja, we vragen een tijdelijke ontheffing aan van het peilbesluit. De waterstand moet omhoog. Er is een sterk tekort aan water."


description: Oeral yn Nederlân demonstrearje minsken sneon mei giele heskes tjin it kabinetsbelied.

title: Giele heskes demonstrearje yn Ljouwert en op It Amelân tsjin kabinetsbelied

maintext: Oeral yn Nederlân demonstrearje minsken mei giele heskes tjin it kabinetsbelied. Yn Ljouwert komme 'giele heskes' byinoar op it Saailân foar in demonstraasje fan sneontemidei. Op It Amelân is ek de needklok let troch 'giele heskes'. Dêr protestearje se tsjin lokale ûntwikkelings, benammen yn de âldereinsoarch op it eilân.


description: Fryske studinten út ûnder oare Grins en Wageningen komme foar de 86ste kear byinoar op it Frysk krystkongres.

title: Fryske studinten moetsje inoar op krystkongres yn Frjentsjer

maintext: De dei nei de krystdagen stiet foar in soad minsken yn it ramt fan it bekommen fan al it iten én de drank. Fryske studinten komme no just byinoar om bier te drinken. De Federaasje fan Fryske Studinteferienings hâldt nammentlik tongersdei en freed syn 86ste krystkongres yn Frjentsjer.


description: By Keninklike De Vries Scheepsbouw yn Makkum is moandeitemiddei de earste peal yn de grûn gien foar de bou fan in nije dokhal.

title: 'Komst fan twadde jachtbouhal is ek goed foar regio Makkum'

maintext:
De bou fan de hal moat ein 2019 klear wêze. Dêrnei komme der kantoaren en wurkplakken by. It tal fêste banen giet fan 300 nei 375. Mei it nije dok is de skipswerf yn steat om gruttere jachten te meitsjen.
Neffens direkteur Sijbrand de Vries moat de útwreiding de takomst fan de werf feilichstelle. Tagelyk sjocht it bedriuw ek werom yn de histoarje. It Strânhûs út de santiger jierren en in earder wurkplak wurde opknapt as oantinken oan de begjinperioade fan de werf.


title: Keunstwurk fan Jan Ketelaar wurdt te plak set yn Holwert

maintext: It earste keunstwurk fan Sense of Place wurdt tongersdei lang om let te plak set. It giet om in byld fan Jan Ketelaar, mei de namme 'Wachten op hoog water'. Dat keunstwurk bestiet út twa metalen froulju fan fiif meter heech, dy't oer de see sjogge. Dy steane no noch by stielbedriuw Mannen fan Staal yn Ljouwert, mar daliks wurde se nei Holwert ferfierd. Ferslachjouwer Simone Scheffer is derby.


description: De opfarrenden en ien fan de eigeners krigen earder al selstraffen tusken de 3 en 6 jier oplein.

title: Man moat 13,5 jier de sel yn foar oandiel yn saak drugskotter

maintext: In man út Amstelveen dy't de skipper fan in Urker fiskersboat oanset hat ta kokaïnesmokkel, is troch de rjochtbank yn Amsterdam feroardield ta 13,5 jier selstraf.


description: De plysje freget tsjûgen om harren te melden en siket spesifyk nei twa froulju en in man mei in angel. Sy soene miskien wat sjoen hawwe.

title: Plysje siket tsjûgen fan mishanneling by stasjon op It Hearrenfean

maintext: De plysje siket tsjûgen fan in mishanneling en berôving fan in frou, moandeitejûn by it treinstasjon op It Hearrenfean. Rûn 21.30 oere waard foar it stasjonsgebou in frou mishannele. Har tas waard dêrnei meinaam.


description: De fertochten hawwe nachts harren slach slein. De oare deis koe de plysje it sântal al oppakke.

title: Tsientûzen kretten stellen yn Bitgum, sân fertochten oppakt

maintext:
De fertochten brûkten in bestelbus fan in ferhierbedriuw. Hoe't se deryn kaam wiene, is noch net dúdlik. De plysje koe achterhelje wa't it buske hierd hie en koe sa yn Dordrecht fjouwer manlju betraapje, doe't dy de kretten oan it oerladen wiene. Uteinlik binne der yn totaal sân manlju oanhâlden, út Dordrecht en Den Bosch.
De plysje freget minsken dy't wat fernaam hawwe fan de stellerij oft se har melde wolle.


description: Hy wurdt tiisdei offisjeel presintearre en moat der foar soargje dat Amearika him pleatst foar it WK yn 2022.

title: Ald-Cambuurspiler Gregg Berhalter wurdt bûnscoach fan Amearika

maintext: Ald-Cambuurspiler Gregg Berhalter is de nije bûnscoach fan Amearika. Berhalter is de opfolger fan ynterim-bûnscoach Dave Sarachan, dy't yn oktober Bruce Arena ferfong. Arena wist him mei de nasjonale ploech net te pleatsen foar it ôfrûne WK yn Ruslân.


description: Foar dizze film is in jier lang tagelyk ûnder en boppe wetter filme yn natuergebiet De Deelen.

title: Omrop TIP: It geheim fan De Deelen

maintext: It geheim fan De Deelen is in film wêrfoar't filmmakker Herman Zeilstra in jier lang tagelyk ûnder en boppe wetter filme hat yn natuergebiet De Deelen. It resultaat is in film wêryn't alle seizoenen foarby komme en in rykdom oan libben op en yn it wetter te sjen is. It sinneljocht op it wetter en bypassende filmmuzyk ûnder de bylden meitsje de film ta in magysk gehiel.


title: Ek op It Amelân is der in protest mei giele heskes

maintext: It giele heskes-protest wreidet him sneon út nei It Amelân. It giet op it Waadeilân net om de hege diselpriis, mar om oare ûntwikkelingen dêr't de bewenners harren soargen oer meitsje.


description: Boeren koene mei harren materieel goed op it lân komme. Foar de bewurking en bedonging fan it lân hat it dêrom in goede simmer west.

title: Drûchte hat ek positive gefolgen hân yn Fryslân

maintext:
De opbringst fan gewaaksen wie wol wikseljend. Earder waard al bekend dat der minder sipels fan it lân helle binne en dat de kwaliteit minder is. Dêrtsjinoer stiet dat it waarme waar goed útpakte foar bygelyks de sûkerbiten. Dy komme oarspronklik út in Middellânsk Seeklimaat en kinne goed oer drûchte. Mar om't der minder fraach wie, smieten de biten wol minder jild op.
By it nôt gie it dûbeld op. De opbringst fan it lân wie goed en troch de krapte op de wrâldmerk wie de priis heger. Ek de woartels binne goed oan de priis. It lân is, nettsjinsteande de buien fan de lêste tiid, noch hieltyd hiel drûch. Foar de stân fan it grûnwetter soe it neffens De Vries goed wêze dat it de kommende tiid flink reint.


description: It fjoer soe ûntstien wêze yn 'e keuken. Trochdat der in soad reek frijkaam, waard de tredde etaazje fan it gebou ûntromme.

title: Part fan Drachtster wensoarchsintrum ûntromme nei keukenbrân

maintext: De brânwacht fan Drachten is tongersdeitejûn mei meardere auto's útriden foar in brân yn wensoarchsintrum De Warrenhove. It fjoer soe ûntstien wêze yn 'e keuken. Trochdat der in soad reek frijkaam, moast de tredde etaazje fan it gebou ûntromme wurde.


title: Plysjekontrôles: gjin rydbewiis en ûnder ynfloed

maintext:
De plysje hat yn de nacht fan sneon op snein yn en om Ljouwert meardere automobilisten kontrolearre. In 33-jierrige man út de stêd foel troch de koer; hy ried sûnder rydbewiis en krige dêrfoar proses-ferbaal. It wie al de twadde kear dat er trappearre waard.
In dei earder kontrolearre de plysje in autobestjoerder by de Skrâns yn 'e stêd. Nei in test die bliken dat de 20-jierrige man ûnder ynfloed fan THC wie. De plysje hat oan it buro noch in bloedproef ôfnommen.


description: It planetarium hat no trije jier de tiid om in folslein eindossier by UNESCO yn te leverjen.

title: Eise Eisinga Planetarium foardroegen foar wrâlderfgoedstatus UNESCO

maintext:
It planetarium moat wol de organisaasje oanpasse om te foldwaan oan de kritearia fan UNESCO, seit foarsitter Theo Koelma. "Mei ús besteande besetting fan 3,4 FTE meitsje wy gjin kâns. Der moat op syn minst in konservator by, sa hat UNESCO ús wite litten. UNESCO fynt ús hjoeddeiske besetting te smel en te kwetsber."
Subsydzje fan oardel ton
It bestjoer fan it planetarium frege dêrom woansdei Provinsjale Steaten om in strukturele subsydzje fan oardel ton yn it jier om de organisaasje klear te meitsjen foar de status fan wrâlderfguod.
Koelma heakke der oan ta dat it tal besikers fan it planetarium de lêste jierren bot groeid is, wylst de subsydzje en it tal meiwurkers gelyk bleaun is. Dit jier hat it planetarium al sa'n 60.000 besikers ûntfongen.
It planetarium rêdt him al jierren mei 100.000 euro subsydzje fan de gemeente Waadhoeke. "Stipe fan de provinsje is eins it puzelstikje dat mist", seit Koelma oer it fersyk oan de provinsje. "Boppedat ha we it oer in potinsjeel wrâlderfgoed. Dat hat in útstrieling dy't fier oer de grinzen fan Fryslân hinne giet."
It tredde wrâlderfgoed fan Fryslân
Koelma giet der fan út dat provinsje yn alle gefallen wol ree is om te praten oer stipe oan it planetarium. "It soe om it tredde wrâlderfgoed fan Fryslân gean, nei it Woudagemaal en it Waadgebiet. Dat is unyk yn sa'n relatyf lyts gebiet."
It definitive beslút oer de status fan wrâlderfgoed foar it planetarium soe dan falle kinne op de jiergearkomste fan Icomos - de organisaasje dy't oer it wrâlderfgoed giet - yn 2022.


description: De 15 minsken dy't earder feroardield waarden, sjogge ôf fan it ynstellen fan heger berop tsjin it fûnis fan de rjochtbank.

title: Iepenbier Ministearje lûkt heger berop yn fan 15 fan de 34 A7-blokkadesaken

maintext: It Iepenbier Ministearje lûkt it heger berop yn fan 15 fan de 34 saken yn de A7 blokkadesaak. By dizze 15 saken ha de minsken dy't feroardield binne, ôfsjoen fan it ynstellen fan heger berop tsjin it fûnis fan de rjochtbank.


description: De krusing yn de N359 by de ôfslaggen Húns en Leons is oanpast. Mei in deteksjesysteem wurdt no fêststeld oft der krusend ferkear is.

title: Tûke krusing yn dyk tusken Ljouwert en Boalsert is in sukses

maintext: De 'tûke krusing' yn de dyk tusken Ljouwert en Boalsert is in sukses. Yn febrewaris fan dit jier is de krusing yn de N359 by de ôfslaggen Húns en Leons oanpast. Mei in deteksjesysteem wurdt no fêststeld oft der krusend ferkear is. As dat it gefal is, wurdt de snelheid op de krusing ferlege nei 70 km yn it oere. Sûnder krusend ferkear bliuwt de snelheid 100 km.


description: Op twadde krystdei kaam der in rekôrtal stimmen binnen foar de list en der binne dit jier ek 18 nije binnenkommers.

title: Fryske top 100 noch nea sa populêr by publyk én artysten

maintext:
Opfallend is dat der in protte aksje fierd is om guon nûmers yn de Fryske top 100 te krijen. De Hûnekop en Piter Wilkens hawwe it measte oantal notearringen yn de list en komme beiden njoggen kear foar. Opfallend heech yn de list stiet Andries de Vries. Hy komt nij binnen op nûmer 15 mei syn liet 'Bist do makke foar my'. Ek Jos Harteveld is in hege nije binnenkommer mei it nûmer 'Bist yn myn hert' op plak 25.
Wurdearring
Al jierren stjoert Omrop Fryslân op âldjiersdei de Fryske top 100 út. Foar guon artysten betsjut in notearring in foarm fan wurdearring foar harren wurk. Marcel Smit: "De Fryske top 100 is sa stadichoan in stikje kultuer wurden. Ik bin der grutsk op dat myn ferskes der al jierren yn stean en dêrmei dus de wurdearring krije fan de leafhawwers fan de Fryske muzyk."
Utstjoering
De Fryske top 100 wurdt op 31 desimber fan 13.00 oant 00.00 oere útstjoerd op radio, telefyzje, Omropfryslan.nl en de Omrop-app. De folsleine list, útsein de top 10, is nei te lêzen op Frysketop100.nl.


description: De man stuts yn novimber 2016 op 'e Nijstêd yn Ljouwert in 24-jierrige stedsgenoat mei in mes yn 'e rêch.

title: Tweintich moannen sel foar dieder (22) stekpartij Ljouwert

maintext:
De rjochtbank fan Ljouwert fûn besykjen ta deaslach bewiisd. It slachtoffer rûn troch de stekpartij in klaplong op en moast yn it MCL operearre wurde. De twadde stekwûne siet tichtby it senuwstelsel fan de man.
Earder feroardiele
It slachtoffer hie it opnommen foar in dronken man dy't troch de fertochten lestich fallen waard. De yn totaal trije fertochten woene net sizze wa't stutsen hie, mar út it bewiis waard ôflaat dat de 22-jierrige Ljouwert dat dien hie. Yn jannewaris foarich jier waard er ek al feroardiele foar twa geweldsdelikten. Hy moat it slachtoffer ek trijetûzen euro smertejild betelje.


description: De muzikanten fan Crescendo sykje in nij oefenlokaal. It gebou dêr't se no sitte, wurdt sloopt.

title: Muzykferiening út Drachten ferslyt njoggen repetysjeromten yn 25 jier

maintext: De kristlike muzykferiening Crescendo fan Drachten siket in nije repetysjeromte. It wurdt it tsiende oefenlokaal sûnt 1995. De muzikanten brûke no noch in romte yn in âld bankgebou oan de Burgemeester Wuiteweg. Dat wurdt sloopt, dus se moatte der út.


description: In mearderheid fan de gemeenteried yn Ljouwert sjocht de plannen fan it kolleezje fan b&w net sitten. Se wolle in better plan.

title: "Soarchplan Ljouwert moat werom nei de tekentafel"

maintext:
Ljouwert hat in probleem as it giet om de soarch. Al jierren binne der tekoarten. Om dy op te lossen woe it nije kolleezje de soarch oars ynrjochtsje. It moat folle minder burokratysk wurde en ek wurdt in berop dien op frijwilligersorganisaasjes. It moat der ek foar soarchje dat minsken makliker holpen wurde. Dat útgongspunt is noch hieltyd goed en bliuwt fan belang foar de takomst, sa fynt kolleezjepartij PAL/GroenLinks.
Riedslid Femke Molenaar: "Het idee in de plannen is dat je de professionals in de zorg meer vrijheid geeft. Dat ze niet ieder half uur meer hoeven te verantwoorden. Dat is een behoorlijke omslag die gemaakt moet worden. Maar wel één die gemaakt dient te worden om geld te besparen."


description: De deputearre besocht woansdei om de rebûlje yn de kulturele sektor oer de nije kultuernota del te bêdzjen.

title: Sietske Poepjes: De kultuersektor moat noch wenne oan 'it nije tinken'

maintext:
Yn in folle kommisjeseal kamen tolve ynsprekkers út de kulturele sektor mei skerpe krityk op de nije beliedsnota 'Kultuer oan 'e kime'. Yn dy nota leit de fokus op toaniel en popkultuer as kânsrike sektoaren, wylst byldzjende keunst en klassike muzyk hielendal net neamd wurde, ta grutte argewaasje fan keunstners en musea.
"Ik was geschokt toen ik de nota las", sei direkteur Han Steenbruggen fan Museum Belvédère. "Het is een gotspe dat er niets in staat over beeldende kunst. De provincie zou die kunst juist moeten koesteren."
It CDA frege om omtinken foar amateurkeunst en koaren en korpsen. Deputearre Poepjes wol krekt ôf fan fan de âlde etiketten yn it kultuerbelied en omskreau har nije nota as 'it nije tinken'. Hafabra kin yn de takomst in oanfraach yntsjinje by de 'programmaline' 'Keunst yn de muzyk', wylst in museum kâns meitsje kin op stipe út it 'erfgoedprogramma'. "Wy slute neat út, we wolle it allinnich oars oanfleane."
De kulturele sektor moat neffens Poepjes dúdlik noch oan dat nije tinken wenne. Itselde jildt foar de provinsjale polityk. De politike partijen kundigen oan dat se nije wike mei ferskate wizigingsfoarstellen komme sille; de PvdA en de SP wolle bygelyks ek byldzjende keunst yn it belied opnimme as 'fokusgebiet'. De VVD komt mei in foarstel om Museum Belvédère yn Oranjewâld provinsjale subsydzje te jaan. De liberalen wolle boppedat de fokus 'popkultuer' ferbreedzje ta 'muzyk', omdat neffens de VVD ek klassike muzyk en klassike muzykfestivals omtinken en stipe fertsjinje.


description: De minister fynt dat alle oanbelangjende partijen de prosedueres goed folge ha.

title: Minister Van Nieuwenhuizen sil net yngripe by sânwinning

maintext:
Earder waard er in moasje yntsjinne wêryn't de regearing frege waard in oersjoch te meitsje fan alle stappen dy't nommen binne om ta it beslút foar sânwinning yn de Iselmar te kommen. Dy moasje waard unanym oannaam. Yn in brief fregen de Twadde keamerleden de minister fan Ynfrastrukteur en Wettersteat mei provinsje Fryslân yn petear te gean oer in mooglik bredere ôfwaeging fan it beslút. Dat is neffens de minister net nedich, om't alle partijen de fereaske prosedueres folge ha.
Fragen oer de natuer en oerlêst
Yn de brief waard ûnder oare frege oft er wol genôch om de natuer en omjouwing yn it kwetsbere Natura 2000-gebiet tocht wurdt. Neffens de minister binne alle aspekten foar de fergunningsoanfraach ûndersocht en beoardiele. Dat it gebiet gefolgen ûnderfine sil fan de sânwinning, is neffens de minister net út te sluten. Mar, seit Van Nieuwenhuizen, "der hat goed ûndersyk west nei de lokaasje."
Oer de lûdsoerlêst fan de skepen dy't sân ferfiere seit de minister dat er altyd wol skepen op de Iselmar farre en dat dit net foar mear oerlêst soarchje sil.
Werom yn de Iselmar?
Werom't er net yn in gebiet sân wûn wurdt der't it minder skealik foar de natuer is, is fanwege it soarte sân yn de Iselmar. It sân út de Noardsee is minder geskikt en dêr moat ek it sâlt noch úthelle wurde. Ek is it sânwinnen út de Noardsee in djoer proses.


description: It is al mear as in jier lyn dat de sporthal Westermar yn Burgum oant de grûn ta ôfbrând is.

title: Nije sporthal yn Burgum lit noch op him wachtsje: "We dogge it sa gau as mooglik"

maintext:
"Oardel jier lyn hie de gemeente al plannen om te renovearjen. Mei seis Burgumers binne we doe in inisjatyf begûn om te sjen oft we der mear úthelje kinne", fertelt Herder. "We ha alles ynventarisearre mei brûkers, mar ek mei potinsjele nije brûkers. Dan moatte je tinke oan oare soarten sporten en kulturele dingen."
Nei alle petearen kaam der yn april in rapport. "Dêryn ha we alle easken en winsken op in rychje set en sjoen nei de helberens."
No noch útwike
No wurdt it tiid dat dy nije sporthal der komt. Leaver hjoed noch as moarn. "De sporters dy't gebrûk makken fan de Westermar, moatte allegear útwike. Skoallen ek. We dogge it sa gau as mooglik, tegearre mei de gemeente."
De ried yn de gemeente Tytsjerksteradiel stimt op 14 febrewaris oer de hal. "Dan moat alles helder wêze", seit Herder. "De plannen moatte noch weromkeppele wurde oan de brûkers, om te sjen oft it past mei har ideeën. As it echt moat, dan sille we noch dingen feroarje. Mar we ha frij yngeand ynventarisearre."
Nei de simmer fan 2020
Nei't de ried oer de hal stimd hat, duorret it noch even. "It doel is om foar oktober te begjinnen mei de bou", seit Herder. "En dan moatte we de sporthal nei de simmerfakânsje fan 2020 brûke kinne."


description: Dat is net foar it earst. By de brân is in soad reek en stank frijkaam. De brânwacht fan Droegeham hat it fjoer útmakke.

title: Autobannen yn de brân yn fytstunnel op De Harkema

maintext:
De reek hong koarte tiid boppe de Betonwei, in drokke dyk by De Harkema del. It ferkear hie dêrtroch even min sicht.
De brânwacht út Droegeham hat it brântsje en de reek útmakke.
It is net foar it earst dat yn de fytstunnel Mallemoune autobannen yn de brân stutsen wurde. Neffens de brânwacht bart dat benammen yn dizze tiid fan it jier faker.


description: It part fan it dak fan in wenpleats oan de Hegedyk yn it doarp stie yn 'e brân.

title: UPDATE: Brân yn wenpleats Langsweagen ûnder kontrôle

maintext: Meardere auto's fan de brânwacht wiene sneontejûn útriden foar in brân yn Langsweagen. It dak fan in wenpleats oan de Hegedyk yn it doarp stie yn 'e brân. It fjoer ûntstie by de skoarstien fan de pleats.


description: De skipper fan de Amicitia waard ferantwurdlik hâlden foar it ûngelok, mar hy waard frijsprutsen.

title: Justysje giet net yn heger berop tsjin frijspraak yn saak oer mêstûngelok mei Amicitia

maintext:
Justysje rekkene it ûngelok de skipper fan de Amicitia oan. Mar de rjochtbank spruts de man út Stiens ein novimber frij fan dea troch skuld.
De termyn om heger berop yn te stellen is yntusken foarby en dat betsjut dat de frijspraak no definityf wurden is.


description: Earder koene guon fiskersskippen net yn Lauwerseach komme troch it ûndjippe Westgat.

title: Haven Lauwerseach profitearret fan útbaggere Westgat

maintext:
"We sjogge dat sân Noardsee-kotters no weromkommen binne", seit Post. "We hoopje dat dat tal it takom jier ferdûbelet."
Mear redenen
De drokte op Lauwerseach komt ek trochdat de haven fan Lauwerseach in handich plak is foar skippen dy't ûnderhâldsmonteurs stjoere nei it wynpark Gemini, noardlik fan Skiermûntseach.
Boppedat hat it in goed jier west foar garnalefiskers. Dat fernimme se ek yn de haven. De fiskers dogge bygelyks ûnderhâld oan de motoaren en fernije de netten. Alles bynioar is de aktiviteit yn de haven mei sa'n sechstich persint omheechgien, tinkt Post.
En no?
No is it de fraach oft it Westgat djip bliuwt, of dat it gau wer tichtsliket. Post: "De meningen daarover lopen uiteen. Er is een groep die zegt dat het systeem zichzelf in stand houdt door de krachtige stroming. Een andere groep denkt dat het Westgat binnen de kortste keren weer dichtslibt."


description: Op It Hearrenfean is in stabiliteitstest útfierd by de iishockeyhal. Twa wiken lyn waard dy sletten troch de boargemaster.

title: Stabiliteitsproef iishockeyhal Thialf: 1000 kilo druk op gevel en konstruksje

maintext:
Foarsichtich is de lûkkrêft opfierd mei alle kearen 100 kilo oant der 1000 kilo druk op de gevel en de konstruksje stie. Sa binne ekstreme krêften simulearre, sa as hiel hurde wyn.
De útkomsten fan de test wurde tiisdei en woansdei besprutsen. De gemeente nimt nei oanlieding fan dy útkomsten in beslút oft de hal al of net wer iepen kin. Dat is benammen fan belang foar de iishockeyers fan UNIS Flyers. Dy binne bot dupearre troch de sluting fan de hal.
Der binne trije mooglikheden: as de konstruksje net stabyl is, sil it lang duorje foardat de hal iepengiet. Of der is in lytse oanpassing needsaaklik en dan duorret it minder lang. Of der is neat oan de hân en de hal kin fuortendaliks wer iepen.


description: Yn it Kealledykje yn Ljouwert ferlear de ploech fan coach Tony Van den Bosch mei 81-95.

title: Aris nei minne begjinfaze ûnderút tsjin Leiden

maintext:
Benammen it begjin fan de wedstriid wie min fan Aris. Leiden rûn al gau út nei in 2-13 foarsprong. Nei it earste kwart makken de besikers der 15-29 fan en it gat fan 14 pyunten bleaun langt stean. Aris koe stadichoan wol wat punten ynrinne op Leiden. Yn it twadde kwart kamen se op sân punten en yn it tredde kwart kamen se nochris werom oant tsien punten. Mar eltse kear dat it spannend like te wurden, hie Aris pynlike bâlferlies. Nei it tredde kwart stie it 61-75, noch altyd yn it foardiel fan de besikers. De einútslach waard dêrnei 81-95 foar de ploech út Leiden.
Thúsdebút Jonathan Williams
Jonathan Williams makke syn debút yn in thúswedstriid. Tongersdei makke hy syn rentree al út by Weert. Williams rekke yn de tarieding blesseard oan syn knibbel. "It gong goed. Ik woe net mear as 15 minuten spylje, mar ik ha hast it dûebele spile. Dast is in goed teken."


description: Schulting wie de bêste op de 1000 meter. Sjinkie Knegt waard twadde by de manlju.

title: Goud foar Suzanne Schulting, sulver foar Sjinkie Knegt yn Kazachstan

maintext: Sjinkie Knegt hat sulver helle yn de finale fan de tûzen meter. De Hongaar Shaoang wie him krekt foar, ek al wie dat mei it bleate each net waarnimber. Itzhak de Laat is as twadde einige yn de B-finale. Daan Breeuwsma slagge der net yn om op de 1500 meter de finale te heljen.


description: It oplitten fan ballonnen soarget foar hieltyd mear diskusje, fanwege de skea fan it plestik oan de natuer. Hieltyd mear gemeenten ferbiede it, mar yn Acht

title: Achtkarspelen sil it oplitten fan ballonnen net ferbiede

maintext:
Faker in ferbod
It oplitten fan ballonnen is yn hieltyd mear gemeenten yn Fryslân ferbean. It Amelân, Skylge, Flylân, Skiermuntseach, It Hearrenfean, Ljouwert, De Fryske Marren en Súdwest-Fryslân ha in offisjeel ferbod.
Gemeenten Smellingerlân en Opsterlân ha it saneamde ûntmoedigjensbelied ynfierd. Ballonnen oplitten mei noch wol, mar de gemeente ûntmoediget it oplitten by it ôfjaan fan de fergunnings.


description: De rjochtbank wol mear witte oer it materiaal dat fûn is by de fertochte, in man fan 46 út Surhuzum.

title: Noch gjin útspraak yn bernepornosaak

maintext:
Ek moat dúdlik wurde wannear't bepaalde bestannen dêr ôfhelle binne. As dat ûndersyk dien is, moat der sa gau mooglik in nije sitting komme, hat de rjochtbank sein.
Justysje easke ferline wike oardel jier sel tsjin de man. Op kompjûters by him thús waarden ferline jier goed 7.000 foto's en films fûn mei berneporno. De fertochte is trije jier lyn ek alris feroardield foar it besit fan berneporno. Hy rûn noch yn in proeftiid.


description: Earst soe de proef oan de noas fan Fryslân foarby gean. Mar nei yngripen fan deputearre Johannes Kramer komt it der no dochs fan.

title: Dochs proef mei rappe trein tusken Ljouwert en Rânestêd

maintext:
Yn in oerlis mei NS-direkteur Rogier van Boxtel hat Kramer tongersdeitemoarn de tasizzing krigen dat ek Fryslân, lykas Grins, yn de proef meinaam wurdt. Dan wurdt ûnder oare sjoen oft de ynfrastruktuer him lient foar in rappe ferbining. De details wurde op 18 jannewaris bepraat oan de seneamde spoartafel, werby NS, ProRail, it Ryk en de provinsje oanskowe.
Der wurdt al jierren praat oer it ferbetterjen fan de spoarferbining tusken it Noarden en de Rânestêd. Earder dize wike spruts de Twadde Keamer út dat de reistiid mei in heal oere nei ûnderen moat. Mei dizze proef wolle de belutsen partijen útfine oft dat slagget. De trein rydt dan direkt fan stasjon Amsterdam nei Ljouwert en slacht guon stasjons oer. De trein rydt ek hurder, 160 kilometer yn it plak fan 140 kilometer yn it oere.
Der ride no fjouwer treinen yn it oere op en del tusken Ljouwert en de Rânestêd. Ien fan dy treinen oan it begjin en ein fan de dei soe dan in rappe trein wurde kinne. Deputearre Kramer wie earder net te sprekken doe't bekend waard dat NS allinich in proef hâlde woe tusken de Rânestêd en Grins.


description: Yn in brief oan de gemeenten Smellingerlân, Tytsjerksteradiel en Eaststellingwerf freget it skoalbestjoer om help.

title: CSG Liudger wol mear maatregels om jongerein fan it smoken te krijen

maintext:
Sûnt 2016 hat it bestjoer fan CSG Liudger smooksônes ynsteld by de fiif skoallen fan de skoalmienskip. Troch it belied is it tal meiwurkers dat smookt wol ôfnaam, mar it tal learlingen dat in sigaretjse opstekt is noch net nei ûnderen gien.
Neffens it bestjoer moatte der mear smooksônes komme en moat der mear foarljochting jûn wurde oan âlden en learlingen. It bestjoer freget gemeenten om mear stipe om dit foar elkoar te krijen.


description: Yn de wike foar de krystdagen is it flink trochpakken yn de slachterswinkel fan Spijkerman yn Akkrum.

title: Sa'n 10 kij en 70 bargen by slachter Spijkerman oer de toanbank

maintext: In frou út Aldeboarn komt al jierren by Spijkerman. Op it boadskippelistje stiet mar leafst acht kilo kalkoen. "Wy binne thús mei 21 minsken. Us mem makket it fleis klear yn ferskate pannen. Dit is echt in tradysje wurden, dêr't ús heit ea mei begong is. Hy is yntusken ferstoarn, mar wy hâlde dizze tradysje yn eare."


description: Yn Fryslân bin dit jier sechstjin deadlike ferkearsslachtoffers fallen. Dat is flink minder as foarrige jieren.

title: Deadlike ferkearsûngelokken yn Fryslân yn 2018 ôfnaam

maintext:
Ek iensidige ûngelokken wurde meinaam yn de telling. Sa kaam der op 16 april bygelyks in quadrider om it libben doe't hy yn Menaam mei syn quad yn it wetter bedarre.
Inkeld seis fan de sechstjin slachtoffers wiene sels bestjoerder oft passazjier fan in auto. De oare slachtoffers wiene bygelyks fytser, en ek in bestjoerder fan in trekker kaam om it libben doe't de trekker kantele en hy derûnder bedarre.


description: "Undersyk hat útwiisd dat Friezen, al binne se útklaaid oant it himd ta, lokkich bliuwe."

title: Kollum: "Lokkich?"

maintext:
Dy fynt dat der better tafersjoch wêze moat op ûnderwizers dy't de bern Frysk leare. No, ik ha it bejierre selskip oersjoen, dat ûnderwiis sil neffens harren nea goed wêze. Smite se dan de ûnderwizers derút? Dan is der hielendal gjin Frysk mear. Mar dat let ek wer neat, ûndersyk hat ommers útwiisd dat Friezen, al binne se útklaaid oant it himd ta, lokkich bliuwe.
De nije Nije is dan ek gjin giel oerstrûperke, wat de eardere Nije wol wie. De nije Nije skriuwt oer ús wielde: iepenbier ferfier, reedriden, de Waadsee, enerzjy en nije boeken. Friezen wurde dêr noch lokkiger fan en keapje enerzjyk in nij boek oer de Waadsee.
Reedriden? Je wurde dochs wat ûngelokkich as je nei de World Cups sjogge. Gjin prestaasjes, gjin publyk. No ja, dy lokkige Friezen sille kommend wykein wol wer gewoan nei Thialf sokkebolje. Miskien justjes minder, want lokkige lju kinne likegoed benaud wêze en dy iishockeyhal donderet sa yn elkoar. Ek sitte we yn oer de rêch fan Sven. Neffens Erben Wennemars in grutter probleem as de oarloch yn Jemen. Lokkich, it oarlochsslachtoffer rydt al mei.
Waarman Pyt Paulusma is in man dy't it folk altyd lokkich meitsje wol. Hy hat sein dat it fan 'e winter wol -20 wurde kin. Kin. Ja, dat is al iuwen sa. De Rânestêd rekke lykwols oerstjoer en sette it Alvestêdebestjoer ûnder druk. Dat sil no, as de rayonhaden har giele oerstrûperkes oanlûke, binnen 48 oeren de tocht organisearje. En dat kin ek, want dy rayonhaden krije in appke. Se kinne tenei samar sjen wat kollega's foar iisdikte ha. Eartiids bellen se wolris mei elkoar, mar dat is no foarby. Net dat sa'n app wichtich is, jo eigen iis moat tsjok genôch wêze. En je moatte der net in sintimeter by dwaan, om't buorman-rayonhaad dat ek hat. Mar de koppen stiene breedút yn de kranten: Frysk folk lokkich mei appke foar rayonhaden.
Krekt as Provinsjale Wettersteat. Dy ha no in digitaal masyntsje, dat telt automatysk skippen en boaten dy't troch in brêge of oer in mar farre. Eartiids, oant en mei juster, setten brêgewachters streekjes op in kladblokje, mar dat kinne se blykber net mear. Der hat miskien ek wol te min tafersjoch west op it rekkenjen yn it ûnderwiis.
Ja mar, sei dy man fan Wettersteat, dat masyntsje telt ek de sloepkes dy't ûnder de brêge trochfarre. Ja, no en? Dy brêge hoecht dêr net foar iepen. En it masyntsje seit net hokker skip dy dampeal stikken fearn hat by de brêge. Dat soe dy iennichste ynformaasje wêze dêr't je wol lokkich fan wurde kinne.
Je wurde as Friezen fansels hielendal lokkich as je it oer iepenbier ferfier ha. Grut nijs, want ek Fryslân mei besykje mei in rappe trein nei de Rânestêd te kommen. Johannes Kramer fertelde it mei triljend lûd. Want ja, earst krige Grins sa'n proef op Sinteklaas en doe hat Johannes roppen: "Ik wol ek meidwaan." No, se seagen him skrieme en no docht hy mei. Soef, mei de trein fan Ljouwert nei Amsterdam.
Eeh Jirnsum, neuh; Akkrum neuh; It Hearrenfean ek net; Wolvegea, Stienwyk, soef soef. Logysk, oars komme je net oan dat heal oere tiidwinst. Johannes Kramer hat it noch noait oer It Hearrenfean hân. Mar hy hie de minsken yn Grou, Akkrum en Wolvegea dochs tasein dat er syn bêst dwaan soe, dat elke trein dêr ek ho hâlde. Hy hat it allegear net neamd. Rappe trein fan Ljouwert nei de Rânestêd. De rest fan Fryslân moat, as se der yn sitte wolle, earst mei it boemeltsje nei Zwolle.
Sa wurdt der wol folle mear ellinde oer it Fryske folk útstoart. Mar dat bliuwt gewoan lokkich. En as der wat lju mei in giel oerstrûperke rinne, dan tinkt dat folk dat de Alvestêdetocht los gien is. Dan kinne je echt lokkich wêze."


description: De âld-keeper is al hast tweintich jier haadtrainer yn it amateurfuotbal. By in nije start as fúzjeklup heart ek in nij gesicht, fine BCV en Burgum.

title: Henk Konings wurdt trainer fan fúzjeklup yn Burgum

maintext:
De âld-keeper is al hast tweintich jier haadtrainer yn it amateurfuotbal. Neffens de fúzjeklup past Konings perfekt by de nije ploech: hy is troch de spilers neamd as in goede kandidaat, hy past yn it opstelde 'funksjeprofyl' en hy hat sels ynteresse yn de fakatuere toand.
Op it stuit is Konings noch haadtrainer fan Be Quick Dokkum yn de earste klasse. Dêr is er oan syn sechsde seizoen dwaande. Earder wurke Konings ûnder oare by Oranje Nassau (Grins), SV Urk, SC Joure én ek alris by BCV.
Nij gesicht heart by nije start
Earder hiene BCV en Burgum al oanjûn ôfskied te nimmen fan har hjoeddeistige trainers, Jasper Bouma en Jan Bruin. By in nije start as fúzjeklup heart ek in nij gesicht, fine de klups.


description: Yn it programma besykje tolve burgers trije wike lang út de hannen fan de spesjale opspoaringstsjinsten te bliuwen.

title: Lotte wint Hunted krekt net: in kertier foar de finish oppakt

maintext:
Ferdwine yn Fryslân
Lotte en Fred Boersma binne mei harren flecht in soad yn eigen provinsje bleaun. "Ze hadden een goed netwerk in eigen omgeving en dat heeft ze ver gebracht", tinkt Anton Jongstra, einredakteur fan Hunted. Dochs docht út de oare seizoenen bliken dat it faak net feilich is op bekend terrein, om't de 'hunters' dêr alles útsykje. Se geane bygelyks lâns famylje en it wenadres fan de flechtfuottigen.
"Regel één is: ga niet naar vertrouwd gebied", fertelt Jongstra. Dat Lotte en Fred Boersma it der dochs goed fan ôfbrocht ha, komt neffens Jongstra njonken in goed netwurk ek troch de provinsje. "Het blijkt dat je in Friesland goed kunt verdwijnen. Dat blijkt niet alleen uit dit seizoen, maar ook uit het vorige." Yn seizoen twa diene gjin Friezen mei, mar de winner fan it seizoen, Omar, siet goed ferstoppe yn in pleats yn Slappeterp.
Dat je yn Fryslân ûnder de radar bliuwe kinne, komt ûnder oare trochdat der hast gjin ANPR-kamera's binne. ANPR is in Ingelske ôfkoarting foar automatyske nûmerplaatwerkenning. Sokke kamera's hingje boppe de diken yn it lân en de hunters hawwe op it haadkantoar yn Rotterdam ynsjoch yn de gegevens fan dy kamera's. Yn Fryslân hingje mar twa fan dy kamera's, wylst der yn Amsterdam boppe elke dyk sa'n kamera hinget.


description: By it ûngelok waard in lantearnepeal rekke, dy't dêrtroch heal omfallen is. Hoe't it ûngelok barre koe, is net bekend.

title: Twa auto's botse op elkoar en bedarje yn sleat by Aldhoarne

maintext: Op de krusing tusken de N353 en de Oude Groningerweg by Aldhoarne is moandeitemiddei in ûngelok bard. Twa auto's botsten op inoar op it krúspunt. De skea op it plak fan it ûngelok is grut.


description: Yn Dútslân prate saakkundigen oer de takomst fan de Waadsee. De ôfrûne jierren is dêr behoarlik yn ynvestearre.

title: Hoefolle miljoen euro hat Europa foar de Waadsee oer?

maintext:
De Waadaginda wurdt dit jier offisjeel ôfsletten. In mooglik ferfolchprojekt soe nei alle gedachten minder jild te besteegjen ha. It projekt is betelle mei Europeesk jild.
Minsken by mekoar bringe
It belangrykste doel wie om minsken en partijen by elkoar te bringen dy't op en om it Waadgebiet aktyf binne. De gearwurking hat ûnder oare in grutte kampanje opsmiten dy't it gebiet as Wrâlderfguod oan toeristen oanpriizget. Dat koste seis miljoen euro.
Alle jierren is der no in saneamde dei fan it Waad. It idee dêrfoar kaam út Dútslân, mar dêr waard it folle lytsskaliger oppakt.


description: De reedrydster fan It Hearrenfean ferlear yn de sprint fan in lytse kopgroep fan Lisa van der Geest.

title: Ineke Dedden twadde by KPN Maraton Cup yn Den Haag

maintext: De sande wedstriid fan de KPN maraton cup is wûn troch Lisa van der Geest. Yn Den Haag wie sy de rapste yn de sprint fan in lytse kopgroep. It twadde plak wie foar Ineke Dedden fan It Hearrenfean, Anne Tauber fan Oranjewâld tredde.


description: Yn it petear fan Fryslân Hjoed nimme sportsjoernalisten Roelof de Vries, Renze Lolkema en Gerard Bos it resinte sportnijs troch.

title: FIDEO: Sportferslachjouwers skowe oan yn Fryslân Hjoed Sport

maintext: It jier rint op syn ein, mar de stream fan sportnijs giet noch gewoan troch. Der is dus in soad om oer te praten. Yn it sportpetear fan Fryslân Hjoed nimme sportsjoernalisten Roelof de Vries, Renze Lolkema en Gerard Bos it resinte sportnijs troch.


description: De kwartfinale Ajax - Hearrenfean yn de KNVB-beker is op tongersdei 24 jannewaris om 20.45 oere.

title: Hearrenfean op in tongersdei foar de beker tsjin Ajax; kompetysjeduels ferskood

maintext:
No't de bekerwedstriid op dy dei spile wurdt, wurde twa kompetysjewedstriden fan SC Hearrenfean ferskood. De ploech fan trainer Jan Olde Riekerink soe op freed 25 jannewaris tsjin AZ spylje. Dy thúswedstriid wurdt no op snein 27 jannewaris om 16.45 oere spile.
Ek it thúsduel tsjin Willem II wurdt ferpleatst. Yn stee fan sneon 2 maart, wurdt dy wedstriid op snein 3 maart spile. Dat hat wer te krijen mei it ferskowen fan de wedstriid Ajax - PEC Zwolle, omdat Ajax troch de wike in Champions League-wedstriid spilet.


description: Op ferskate tagongsdiken binne de plaknammebuorden ferdwûn.

title: Wêr binne de plaknammebuorden fan Kollum bedarre?

maintext:
Minsken dy't sneon yn en út Kollum rieden, binne op guon diken gjin plaknammebuorden tsjinkommen. Op ferskate tagongsdiken, lykas de Van Limburg Stirumwei en de Eyso de Wendtstrjitte yn Kollum, binne de plaknammebuorden ferdwûn.
Hoe't dat krekt kin, is net dúdlik. Mooglik hat it te krijen mei de gemeentlike weryndieling yn de nije gemeente Noardeast-Fryslân. Kollum heart no noch by de gemeente Kollumerlân c.a., mar giet fan 1 jannewaris 2019 mei Dongeradiel en Ferwerderadiel as ien gemeente fierder.


description: Japan wie snein it rapst. It wie de tredde en lêste wrâldbekerwedstriid yn de teamsprint. Ruslân pakte de oerwinning yn it einklassemint.

title: Frouljusploech tredde op teamsprint yn Poalen

maintext:
Nederlân begûn net sterk en hie direkt al in efterstân op Ruslân. It slagge Wüst net mear om dy efterstân goed te meitsjen. Japan wie noch rapper en wûn de wrâldbekerwedstriid yn Poalen.
It wie de tredde en lêste wrâldbekerwedstriid yn de teamsprint. Ruslân pakte de oerwinning yn it einklassemint. Dêrfoar wie it twadde plak genôch. Nederlân is twadde wurden yn it einklassemint.


title: Hieltyd minder bedriuwen geane fallyt yn Fryslân

maintext:
It tal bedriuwsfalliseminten nimt al jierren ôf yn Fryslân. Yn 2017 gienen noch mar 91 bedriuwen fallyt, en dit jier binne 72, krekt yn Fryslân, fêstige bedriuwen fallyt gien.
It Centraal Bureau voor de Statistiek hat sifers fan 2009 ôf. Yn dat jier gienen 227 bedriuwen op de flesse; hast twa-en-in-heal kear as ferline jier.
Persoanlik fallyt
Ek minsken kinne fallyt gean. Yn novimber fan dit jier wie dat yn Fryslân mar ien persoan. In fallisemint fan in priveepersoan kin yngripende gefolgen ha. Wannear't ien syn rekkens net mear betelje kin, kin er fallyt ferklearre wurde troch de rjochter. Meastentiids wurdt it besit dan ferkocht yn opdracht fan in kurator om alle skulden betelje te kinnen.


description: De koälysje fan fiif partijen, CDA, FNP, S!N, ChristenUnie en VVD, wol in tagonklike gemeente.

title: Noardeast-Fryslân presintearret koälysje-akkoart: Trochpakke! Mei elkoar foarút

maintext: De nije gemeente Noardeast-Fryslân hat in koälysje-akkoart, wêrmei't de partijen fan 1 jannewaris ôf oan de gong kinne. Dat akkoart waard tongersdei presintearre yn Dokkum. De koälysje fan fiif partijen, CDA, FNP, S!N, ChristenUnie en VVD, wol in tagonklike gemeente en is op tema's as mienskip, soarch, ekonomy en duorsumheid in programma oerienkommen. It akkoart hat de namme: Trochpakke! Mei elkoar foarút.


title: Fjoerwurkteams hawwe it drok mei hieltyd swierder fjoerwurk

maintext: De plysje hat dit jier sa'n 3.500 kilo swier, faaks yllegaal fjoerwurk yn beslach naam yn Noard-Nederlân. De ferwachting is dat dit de lêste dagen fan dit jier mear wurdt, sadat de totale fangst op 4.000 oant 5.000 kilo útkomt. Dat is ûngefear likefolle as ferline jier. It fjoerwurk dat yn beslach naam wurdt, wurdt wol hieltyd swierder en komt út Poalen en oare Eastbloklannen.


description: Troch in stikkene pomp leit der in flinke plasse wetter op de dyk. Der is in monteur ûnderweis om de pomp te meitsjen.

title: Wetter ûnder akwadukt N31 by Harns, rydstroken ôfsletten

maintext: It wetter wurdt mei tankweinen fuorthelle. Undertusken is in monteur dwaande mei it meitsjen fan de pomp. Rykswettersteat hopet no dat it probleem oan it begjin fan de jûn foarby is. Salang bliuwt yn beide rjochtings dus in rydstrook ôfsletten.


description: It Verbond van Verzekeraars beseach foar it earst ek wannear der it measte ynbrutsen wurdt: op freed- en sneontejûn.

title: Yn Fryslân wurde it minst faak ynbraakclaims yntsjinne

maintext:
Yn Limboarch waarden yn 2017 op 10.000 húshâldens 109 claims ingediend, yn Flevolân wiene dat der 101. Yn dy lêste provinsje wie ek de lytse delgong yn it tal claims, yn Grinslân wie dy delgong mei 35 prosint it grutst. It tal claims gie yn alle provinsjes nei ûnderen.
Ut de risikomonitor docht ek bliken dat der op freed- en sneontejûn it measte ynbrutsen wurdt. It tal ynbraken is dan gemiddeld 15 prosint heger as op oare dagen. Ek de krystdagen binne populêr by ynbrekkers. Foar dy dagen wurde der gemiddeld twa kear safolle claims yntsjinne as foar gewoane dagen.
Fersekerders krigen ferline jier gemiddeld 166 ynbraakclaims de dei.


title: Iepenloftspul Myn Skip wint Friese Anjer 2018

maintext: It iepenloftspul Myn Skip út Earnewâld hat dit jier de Friese Anjer wûn. Dat is in priis fan it Prins Bernhard Cultuurfonds Fryslân. Yn it iepenloftspul fan Age Veldboom en Cathrienus Herrema wurdt it skûtsje 'Myn Skip' folge troch trije tiidsperioaden hinne. Yn it stik waard hûndert jier skûtsjehistoarje fertaald yn muzyk, yn byld, dûns, teäter en ferhaal.


description: De Boalserter kaam nei 37 minuten yn it fjild by NAC Breda yn de thúswedstriid tsjin Vitesse (2-1 oerwinning).

title: Pele van Anholt spilet earste kompetysjewedstriid yn 16 moannen

maintext: Pele van Anholt hat nei hast 16 moannen wer in kompetysjewedstriid spile. De Boalserter kaam nei 37 minuten yn it fjild by NAC Breda yn de thúswedstriid tsjin Vitesse. De rjochtsback naam it plak yn fan Fabian Sporkslede, dy blessearre útfoel.


description: De sifers bewize it: de persoan of de ploech dy't Omrop Fryslân folget, dy wint meastentiids net...

title: Sit der in flok op ús Wedstriid fan 'e Wike?

maintext: Sûnt dit jier ha wy by Omrop Fryslân in nije rubryk: de Wedstriid fan 'e Wike. Dêryn ha wy omtinken foar ien bysûndere sportwedstriid. Mar no liket it der op dat der in flok sit op dizze Wedstriid fan 'e Wike. Want de persoan of de ploech dy't wy folgje, dy wint meastentiids net...


description: Ek op de yndividuele ôfstannen binne de measte Friezen troch.

title: Manljus- en frouljusploech shorttrack nei heale finale yn Almaty

maintext:
Suzanne Schulting en Rianne de Vries binne op de 1.000 meter troch nei de kwartfinale en op de 1.500 meter nei de heale finale. Schulting waard freed twa kear earste. De Vries waard op de 1.000 meter yn har heat earste. Yn de kwartfinale op de 1.500 waard De Vries tredde, mar se giet troch as ien fan de tiidrapsten.
Manlju
By de manlju giet Sjinkie Knegt in ronde fierder op de 1.000 en 1.500 meter. Itzhak de Laat giet troch op de 500 en de 1000 meter, Daan Breeuwsma en Jasper Brunsmann op de 500 en 1.500 meter. Dennis Visser wie minder gelokkich: op de 1.000 meter waard er útskeakele fanwegen in penalty en yn syn kwartfinale yn de 1.500 meter waard er fjirde.
Ploege-efterfolging
By de froulju dogge Schulting en De Vries mei Lara van Ruijven en Yara van Kerkhof mei oan de ploege-efterfolging. Sy waarden earste yn har kwartfinale. By de manlju bestiet de ploech folslein út Friezen: Breeuwsma, De Laat, Knegt en Visser. Ek sy giene troch mei in earste plak.
By de mingde ploege-efterfolging waard Nederlân, mei Breeuwsma, Brunsmann, Schulting en Van Kerkhof, útskeakele. It fjirde plak yn de kwartfinale wie net goed genôch.


title: Alde krysttradysjes yn IepenUP ferwurke ta eigen ynterpretaasjes

maintext: Frisia Cantat, hielendal as it om krystlietsjes giet. In grut ferskaat oan profesjonele en amateurartysten toanden woansdei op it poadium fan IepenUP live hoe't je âlde krysttradysjes ferwurkje kinne ta eigen ynterpretaasjes fan it tradisjonele Krystliet. Dêrby sieten wiere peareltsjes fan fakminsken as Inez Timmer, Tseard Nauta en Piter Wilkens. Inez joech in oansteklike imitaasje fan Rudolph the Red-Nosed Reindeer en Piter Wilkens toande oan dat sels Elvis ta in sjongende Krystman omfoarme wurde kin.


description: Neffens de partij is de wetjouwing te strang en dêrtroch soene bioboeren yn de problemen komme.

title: FNP wol frijstelling foar bioboeren by fosfaatwetjouwing

maintext: De FNP yn de Provinsjale Steaten wol graach frijstelling foar biologyske boeren as it giet om de fosfaatwetjouwing. Dat freegje se oan Deputearre Steaten. Neffens de partij is de wetjouwing te strang en dêrtroch soene de bioboeren yn de problemen komme.


description: It giet om de hjoeddeiske lokaasje fan De Trime en it oefenterrein fan fuotbalferiening De Sweach. De skoalle moat der yn 2021 stean.

title: Twa lokaasjes foar brede skoalle yn Beetstersweach

maintext:
Der is ek sjoen nei it plak dêr't De Paedwizer no stiet, mar dy lokaasje is ôffallen. Ynwenners tinke dat de oare plakken mear kânsen opsmyt en ek it ûnderwiis sjocht de oare plakken mear sitten.
Op de lokaasjes fan De Trime en De Sweach is der genôch plak, ûnder oare foar it bûten boartsjen. Boppedat leit De Sweach tichteby de biblioteek en bûtensportfoarsjenningen en dat is in foardiel.
Yn 2021 klear
It kolleezje fan boargemaster en wethâlders yn Opsterlân komt no mei in foarkar. De ried hat ek frege om in alternatyf senario. Nei it advys fan it kolleezje beslút de gemeenteried yn febrewaris wat it wurdt.
Nei't de lokaasje keazen is, komt it ûntwerp. It is de bedoeling dat de skoalle yn 2021 klear is.


title: Meunsterwinst foar Sportklup Hearrenfean yn Tilburg

maintext: Sportklup Hearrenfean hat sneontejûn yn Tilburg in oertsjûgjende oerwinning behelle tsjin Willem II. Yn it Koning Willem II Stadion waard it úteinlik 1-5 yn it foardiel fan de Friezen. Doelpuntemakkers foar Hearrenfean wiene Mihajlovic, Rienstra, Vlap en Van Bergen (twa kear).


description: De jonge betaaste it famke en woe har tútsje. Nei't de plysje kaam, naaide er út, mar de plysje koe him efkes letter oanhâlde.

title: Jonge (18) taastet famke oan op stasjon Ljouwert

maintext: De plysje yn Ljouwert hat sneontejûn in 18-jierrige jonge oanhâlden, nei't er by it busstasjon in 16-jierrich famke oantaaste hie. De jonge betaaste it famke en woe har tútsje.


description: De belutsen auto's steane hûnderten meters útinoar. De automobilisten wurde neisjoen en dêrom is ien rydstripe ôfsletten.

title: Kop-sturtoanriding op A32 by Teridzert

maintext: Op de A32 tusken It Hearrenfean en Wolvegea hat moandeitejûn in oanriding west mei twa auto's. Dat barde krekt nei de ôfslach by Teridzert.


description: Yn stee fan te stopjen, naaiden twa manlju yn in Polo út foar de plysje. Nei in wylde efterfolging troch Drachten binne se dochs noch oanhâlden.

title: Twa drugsriders nei efterfolging yn Drachten oanhâlden

maintext:
Op de N31 by Oerterperfallaat joech de plysje de bestjoerder in stopteken, wêrnei't dy útnaaide. Om út hannen fan de plysje te bliuwen, rieden de manlju mei hege snelheid troch de wenwyk De Wiken. Se setten de auto op de Singel oan de kant en besochten rinnendewei út te naaien.
Nei in koarte sykaksje fûn de plysje it duo ferstoppe yn in tún. Se waarden oanhâlden en nei it sellekompleks yn Ljouwert brocht. De auto is yn beslach naam en fuortsleept.
De 21-jierrige man út Almelo wurdt derfan fertocht dat hy de auto sûnder jildich rydbewiis bestjoerde en dat hy ûnder ynfloed fan drugs wie. De 27-jierrige man út Zwolle hie nei eardere feroardielingen in drugsferbod.


description: De reedrider fan It Hearrenfean ried 1.45.35 en kaam dermei 0,61 sekonden tekoart foar it poadium. It goud gie mei 1.44.02 nei Kjeld Nuis.

title: Kramer krekt neist NK-poadium op 1500 meter

maintext:
De race fan Kramer wie wol genôch foar pleatsing foar it EK allround yn it Italiaanske Collalbo. De top-trije fan in kombinaasjeklassemint oer de 1500 meter en de 5000 meter krijt in startbewiis foar dat toernoai.
Ek Douwe de Vries mei yn febrewaris nei dat allroundtoernoai. Hy hie in it kombyklassemint in foarsprong fan 0.57 sekonde op Marcel Bosker. Dy foarsprong kaam sneon net in gefaar, want de reedrider fan It Hearrenfean wie mear as in sekonde flugger as Bosker. Patrick Roest einige as earste yn it klassemint en mei dus ek starte yn Collalbo.


description: Bezak skoarde fjouwer fan de seis Fryske doelpunten. Hy waard man fan de wedstriid.

title: Adam Bezak soarget foar romme winst foar UNIS Flyers tsjin Belgyske Chiefs

maintext:
Lars den Edel skoarde it earste doelpunt. It twadde wie foar Leuven. De puck skeat fia de redens fan Den Edel it doel yn. Mar Adam Bezak stelde direkt oarder op saken en makke yn de tredde minút de 1-1. Dêrnei wie Leuven wer oan bar. Sjoerd Idzenga makke in flater, sadat Leuven maklik shorthanded skoare koe: 1-2.
Yn de twadde perioade wie it wer Bezak dy't de puck deryn skeat. Hy sette de stân op 2-2. In pear minuten letter makke hy ek de 3-2. Dêrnei wie it Ronald Wurm fan de Flyers dy't de 4-2 skoarde. Bezak skeat ek de fyfde fan de jûn deryn.
Leuven iepene de skoare yn de tredde perioade. Doe wie it 5-3. Marco Postma skoarde de 6-3 foar de Flyers. Nei noch in pear minuten spyltiid wie de wedstriid foarby. De winst wie foar de UNIS Flyers. Adam Bezak waard de man fan de wedstriid.


description: De ploech sakket nei sneontejûn in posysje yn 'e earedifyzje.

title: VC Snits ferliest kostbere punten tsjin Eurosped

maintext:
Yn 'e earste set wie it Eurosped dy't it inisjatyf naam en de set like te winnen. Doe't de thúsploech in 21-19 foarsprong pakte, like de set spile. Troch noch mar ien punt fuort te jaan wûn VC Snits de set dochs noch: 24-26. Yn de twadde set waard VC Snits dominanter en koe ek dy set byskreaun wurde. It waard dêryn 19-25 en dêrmei kamen de Snitser froulju op in 2-0 foarsprong.
Spannende wedstriid
Fan de tredde set ôf waard de wedstriid folle spannender. Doe't Eurosped in 23-19 foarsprong te pakken hie, joech de ploech dit net nochris út hannen. Mei de setwinst fûn de ploech út Almelo de oansluting. Ek de fjirde set gie aardich lyk op. It wie úteinlik Eurosped dy't dy fjirde set pakte, mei in skoare fan 25-22.
'Reverse sweep'
Yn 'e lêste set fochten beide teams foar de oerwinning. It wie foar Snits de tredde kâns, en foar Eurosped de mooglikheid foar in 'reverse sweep'. Yn in spannende lêste set pakte de ploech út Almelo úteinlik de winst: 15-13.


description: Mei de aksje moandeitemoarn wolle de aksjefierders omtinken freegje foar de bisten dy't dea makke wurde.

title: Demonstraasje The Save Movement by slachterij VION

maintext:
Doel fan The Save Movement is net om misstannen boppe wetter te krijen. It giet har der om dat libbende bisten dea makke wurde. "Wy wolle de bisten in gesicht jaan", sa seit Liesbeth. "Wy wolle sjen litte dat bisten mear binne as allinnich in produkt. Ik ha sels ûnderfining dat it fersprieden fan dit soart bylden hiel krêftich wêze kin. Doe't ik de bylden yn Boxtel seach by in bargeslachterij, doe wist ik: dit wol ik ek dwaan. Mei troch dy bylden is dit yn gong setten. As bylden helpe kinne om minsken hjirfan bewust te meitsjen, dan bin ik tefreden."
Yn Nederlân binne der mear groepen fan The Save Movement aktyf. Ek foar Ljouwert hat Liesbeth grutte plannen. "Wy wolle alle moannen in aksje yn Ljouwert hâlde. Wy ferwachtsje sa'n tritich minsken dit kear."


description: Justysje fertinkt de twa feroardielen fan mear as hûndert ynbraken, mar dy kin se net allegearre bewize. Se hawwe ek guod stellen yn Drachten, op De Jouwer

title: Jierrenlange selstraffen foar ynbraken by âlde minsken

maintext: Twa manlju út Lelystêd hawwe elk trije jier sel krigen foar in tal ynbraken yn bejaardewenten en soarchsintra. Justysje tinkt dat se ferantwurdlik binne foar mear as hûndert ynbraken, mar dy koenen net allegearre bewiisd wurde. De twa wiene foaral aktyf yn it noarden. Yn Fryslân hawwe se ynbrutsen yn Drachten, op De Jouwer en op It Hearrenfean. Se stielen benammen guod mei dat maklik mei te nimmen wie, lykas sieraden en jild.


description: De nije wize fan wurkjen soarget derfoar dat de amtners sa goed as sûnder doazen of papieren oer kinne.

title: Sa goed as gjin ferhúsdoazen foar nije publyksromte Súdwest-Fryslân

maintext:
Yn stee dêrfan binne der in soad amtners al oan it wurk en oefenet it balypersoniel de nije wurkwize op elkoar. Dy nije wurkwize hâldt foar de boargers yn dat sy allinnich foar lytse saken sa delkomme kinne, mar foar in soad saken earst in ôfspraak meitsje moatte. Dêrtroch hoege minsken net mear op harren beurt te wachtsjen.
De wize wêrop't it nije sintrum funksjonearret, is ôfsjoen fan de gemeente Den Bosch. De klanten wurde ûntfongen troch in gastfrou of -hear en der komt in 'snelbalie'. Fierders is it in iepen romte wurden. "De medewerkers zitten niet meer achter glazen raampjes, het is een open werkplek", seit wethâlder Erik Faber fan Súdwest-Fryslân.


description: De Fryske Wâlden rinne waarm foar de piratestjoerder en it sykjen nei in skat earne yn Noardeast-Fryslân.

title: Wâlden yn 'e besnijing fan ferburgen skat De Vrije Piraten

maintext: Foar de lêste twa wiken yn 't jier freegje de piraten in fergunning oan by it Agentschap Telecom en it Commissariaat voor de Media. Foar de fjirde kear yn it 19-jierrige bestean fan De Vrije Piraten kinne harkers nei oanwizingen op de stjoerder ek op syk nei in skat, dy't earne yn de omkriten ferburgen is.


description: En net allinne de waarnimmend boargemaster is in âlde bekende, ek de measte beëage wethâlders ha har spoaren fertsjinne yn de gemeenten dy't troch de fúzje

title: Hayo Apotheker wurdt waarnimmend boargemaster yn Noardeast-Fryslân

maintext:
Ek bekende gesichten by kandidaat-wethâlders
By de kandidaat-wethâlders foar Noardeast-Fryslân sitte ek bekende gesichten. Sittend wethâlder yn de gemeente Dongeradiel, Pytsje de Graaf, is troch har partij, de FNP, foardroegen. Lykas har kollega dêr, Esther Hanemaaijer fan it CDA. Ald-CDA-er Jouke Douwe de Vries is beëage wethâlder foar de nije partij S!N. VVD-wethâlder Jelle Boerema fan Kollumerlân c.a. is ek foardroegen foar it nije kolleezje fan Noardeast-Fryslân. De ChristenUnie skoot Theo Berends nei foaren. Dy is no wethâlder yn de gemeente Eemsmond.


description: De ploech fan trainer Jan Olde Riekerink treft by de lêste acht ploech Ajax, de nûmer twa fan de Earedifyzje.

title: Kwartfinales KNVB Beker: SC Hearrenfean treft Ajax


description: Hy wol net meiwurkje oan in Halt-straf. Dêrom komt der in proses-ferbaal.

title: Plysje pakt 17-jierrige Ljouwerter mei fyftjin nitraatbommen op

maintext: De lêste tiid kamen út de Eestraat, yn de wyk Oldegalileën, meldingen fan fjoerwurkoerlêst. Dat hat laat ta de fynst fan de plysje by de Ljouwerter. Dy wol net meiwurkje oan in Halt-straf foar jongerein tusken 12 en 18 jier dy't in licht strafber feit plege hawwe. Dêrom komt der in proses-ferbaal.


description: It Iepenbier Ministearje hat de administraasje fan de produsint fan Stints yn beslach nommen.

title: Undersyk nei ûngelok Stint duorret noch moannen

maintext:
It Iepenbier Ministearje hat woansdei de administraasje fan de produsint fan Stints yn beslach nommen. Dat is bedoeld om safolle mooglik ynformaasje te krijen.
Ien fan de ûndersiken wurdt dien troch it Nederlands Forensisch Instituut. Dat ynstitút sjocht nei de ûnderhâldsskiednis fan de by it ûngelok belutsen Stint en nei eardere ûnderfiningen mei de elektryske bakfyts.
Earder joegen berne-opfangorganisaasjes oan dat se de Stint wer op de iepenbiere dyk ha wolle. Benammen berne-opfangorganisaasjes út it hiele lân brûke de bakfyts. It Fryske bedriuw Friesland Lease hat sa'n 1.200 Stints ferhierd yn it hiele lân, wêrûnder ek hûnderten yn Fryslân.


description: Fanwegen de ferwachte hege wetterstân falle de tsjinsten sneontemoarn út. De boat fan 9.30 nei Skier fart net.

title: Der farre sneon minder boaten nei Skiermûntseach


description: De Snitsers begongen goed oan de wedstriid, mar se ferlearen mei 3-1 fan Set-Up '65 út Ootmarsum.

title: Follybalfroulju fan VC Snits jouwe kâns op beker út hannen


description: Twa Fryske sporters sitte by de lêste sân kânshawwers, en der is ek in Fryske coach nominearre.

title: Schulting en Zonderland ha no al wûn fan Verstappen en Wüst as sporter fan it jier

maintext:
Schulting hat konkurrinsje fan reedrydster Jorien ter Mors, en fan hurdfytsters Anna van der Breggen en Annemiek van Vleuten. Schulting hie net echt ferwachte dat se nominearre wurde soe. "Nee, of nou ja, ergens wel een beetje. Toen ik de longlist zag, dacht ik: 'daar staan geen kleine namen op'. Het is een hele eer." Ireen Wüst, Marrit Bouwmeester en Dafne Schippers binne net nominearre.
Jeroen Otter
Mei tenniscoach Raemon Sluiter en reedrydcoach Jac Orie is Jeroen Otter nominearre as coach fan it jier. Hy ferovere mei de shorttrackploech ien kear goud, twa kear sulver, en in brûnzen medalje op de Olympyske Spelen yn Súd-Koreä.
De brûnzen medalje wie de earste Olympyske medalje fan Suzanne Schulting. Ferslachjouwer Roelof de Vries wie by har heit doe't se de priis wûn. Hy wie tige emosjoneel.


description: In omwenner woe it gemeentlik beslút keare, mar de Ried fan Steat joech Súdwest-Fryslân úteinlik gelyk.

title: Alde Skoalpaad by Wûns mei ôfsletten wurde foar it ferkear

maintext:
De gemeente Súdwest-Fryslân stie yn de saak tsjinoer André de Haan fan Wûns. De gemeente hat it paad op oantrúnjen fan de buorlju fan De Haan ôfsletten foar grut ferkear. De Haan wie it hjir lykwols net mei iens. De Ried fan Steat oardielet no lykwols dat De Haan syn wenning makliker fia de Tsjerkestrjitte as it Alde Skoalpaad berikke kin.
De Ried fan Steat fynt fierder dat de berikberens fan de wenningen oan it Alde Skoalpaad goed genôch bliuwt, nei ynfiering fan it ferbod. Sa kinne helptsjinsten sa as in ambulânse of de brânwacht de wenningen noch gewoan berikke.